รัฐธรรมนูญแห่งแสงทอง

แสงทอง สว่างอารมณ์

ตราไว้ ณ วันที่ 2 ธันวาคม 2563

เป็นวันที่ 118 จากการประกาศความเป็นเอกราช

เพื่อสร้างความสงบและสมานฉันท์ เราจึงเขียนและออกแบบรัฐธรรมนูญนี้ขึ้นเพื่อเป็นแบบแผนและข้อกำหนดให้กับสมาชิกและผู้ดูแลกลุ่ม “The Sanctuary of Sangthong” หลังจากเกิดเหตุการณ์ที่กลุ่มเฟซบุ๊ก “The Sanctuary of เบียวชิบหาย” ได้หายไปจากระบบของเฟซบุ๊กในวันที่ 18 พฤษภาคม 2563 ข้าพเจ้าซึ่งเป็นสมาชิกในกลุ่มนั้น จึงออกมาสร้างกลุ่มใหม่ ที่ยึดในหลักการ Free Speech ตามเจตนารมณ์เดิม โดยในกลุ่มจะโพสต์เนื้อหาเกี่ยวกับอะไรก็ได้ที่ไม่ผิดต่อมาตรฐานชุมชนเฟซบุ๊กและกฎหมายของประเทศไทย และอาจมีการเล่นกิจกรรมภายในกลุ่มเพิ่มเติมตามที่ได้จัดขึ้นไว้

แต่ทั้งนี้ กิจการของกลุ่มได้ดำเนินไปด้วยดี เริ่มพัฒนาเป็นชุมชนที่มีผู้อยู่อาศัยร่วมกันมากขึ้น ต่างได้ดำเนินเป็นปกติสุขจนถึงวันที่ 7 สิงหาคม 2563 ที่กลุ่มเฟซบุ๊ก “The Sanctuary of Sangthong” (เดิม) นั้นได้หายไปจากระบบของเฟซบุ๊ก จึงได้ย้ายมายังกลุ่มสำรองนี้ “Sangthong Sawangrarom” โดยเป็นกลุ่มที่ได้ตั้งขึ้นเมื่อวันที่ 5 มิถุนายน 2563 มีจุดประสงค์เป็นกลุ่มสำรองในกรณีที่เกิดเหตุการณ์ไม่คาดฝัน

ในวันที่ 7 สิงหาคม 2563 กลุ่มเฟซบุ๊กเดิมได้ถูกปิดตัวลงเนื่องจากมีโพสต์ที่ขัดต่อมาตรฐานชุมชนเป็นจำนวนมาก โดยมีทั้งโพสต์ที่ผู้ดูแลกระทำหรือโพสต์ที่สมาชิกกลุ่มได้กระทำ และมติกลุ่มที่หนึ่ง สมาชิกได้ออกความเห็นให้สถานะทุกอย่างที่ดำเนินในตอนนั้น ให้เริ่มนับหนึ่งใหม่

ต่อมาได้มีการจัดทำประชามติเพื่อให้เปลี่ยนแปลงชื่อกลุ่ม โดยที่ผลคะแนนเสียงส่วนใหญ่ได้เลือกนำชื่อ “The United States of Sangthong” มาเป็นชื่อของกลุ่มในวันที่ 23 สิงหาคม 2563 แต่ทั้งนี้เนื่องจากมีเหตุขัดข้องบางอย่าง ทำให้ไม่สามารถเปลี่ยนเป็นชื่อนั้นได้

ในวันที่ 8 ตุลาคม 2563 ได้มีญัตติจากสภาผู้แทนราษฎร มีผลบังคับใช้ให้เปลี่ยนชื่อเป็น “The Sanctuary of Sangthong” แม้จะเป็นชื่อเดิม แต่ลิงก์ URL ของกลุ่มนั้นต่างออกไป และเป็นกลุ่มที่ได้มีประวัติการเปลี่ยนชื่อมาแล้ว แต่ทั้งนี้เห็นว่าชื่อ “The United States of Sangthong” ที่สมาชิกกลุ่มได้เลือกมานั้นไม่สมควรที่จะถูกทิ้งหรือละเลยไว้ จึงเห็นควรให้มีการปกครองกลุ่มเป็นรูปแบบสหพันธรัฐ หากมีกลุ่มที่สนใจเข้าร่วมเป็นสหพันธ์ในอนาคต

**ทรรศนะที่มีต่อ Free Speech ของข้าพเจ้า**

ข้าพเจ้าเห็นว่าหลัก Free Speech ในปัจจุบันนั้นเป็นรูปแบบ ‘สัมพัทธ์’ ที่มีการเปรียบเทียบกับบริบทหรือเหตุการณ์ต่าง ๆ เช่นการเปรียบเทียบกับต่างประเทศ การเปรียบเทียบกับสถานที่ หรือครอบครัวอื่น แต่ทั้งนี้แล้วสิ่งเหล่านี้ที่ได้กล่าวมายังไม่ใช่ Free Speech ที่เป็นรูปแบบ ‘สัมบูรณ์’ ได้ เพราะการจะเป็นรูปแบบนั้นมีได้เพียงเงื่อนไขเดียวคือผู้พูดหรือผู้คิดนั้นกระทำตนเพียงคนเดียว เอ่ยวาจากับตนเอง หรือคิดในใจแล้วคนอื่นไม่สามารถตรวจจับความคิดนั้นได้ และไม่มีกรอบใด ๆ หากแต่เป็นสัญชาตญาณตามธรรมชาติ มิใช้เงื่อนไขทางสังคมหรือทฤษฎีใด ๆ

แต่ทั้งนี้แล้วทรรศนะที่มีต่อ Free Speech ของแต่ละบุคคลนั้นเป็นสิ่งที่ต่างกันออกไป หากใครพูดถึง ให้เขาได้กำหนดกรอบนิยามของ Free Speech ที่เขาหมายถึงด้วย เพราะเรากับเขาอาจเข้าใจเงื่อนไขหรือบริบทต่างกัน

**ทรรศนะที่มีต่อประชาธิปไตยและการเมืองภายในกลุ่ม ของข้าพเจ้า**

ข้าพเจ้าเห็นว่าหลักประชาธิปไตยภายในกลุ่มนี้นั้นมีจุดเริ่มต้นที่ค่อนข้างเรียบง่าย โดยเริ่มต้นจากการเลือกคนที่จะได้รับสถานะเป็นผู้ควบคุมกลุ่ม มีวาระ 1 เดือน จากนั้นจึงเริ่มมีพัฒนาการมากขึ้น เริ่มมีการจัดตั้งพรรคการเมือง กลุ่มทางการเมืองต่าง ๆ และเริ่มมีการหาเสียงที่มีความเข้มข้นมากขึ้น โดยได้เพิ่มวาระให้เป็น 2 เดือน เนื่องจากระยะเวลา 1 เดือนนั้นสั้นเกินไป ไม่ได้มีความต่อเนื่องนัก

แต่ทั้งนี้เหตุการณ์วันที่ 7 สิงหาคม 2563 ได้ทำให้ระบบการเมืองที่เพิ่งตั้งมาได้ต้องทลายลง แต่ทั้งนี้เห็นว่าจะเป็นจุดเริ่มต้นใหม่ จึงเห็นว่าควรให้สมาชิกสภาผู้แทนราษฎรมีวาระละ 3 เดือน เพื่อให้มีระยะเวลาการทำงานที่นานมากขึ้น ไม่ต้องพะวงกับการเลือกตั้ง และเหตุผลส่วนตัวของทั้งข้าพเจ้าและสมาชิกกลุ่ม ที่เห็นว่าวิกฤตไวรัสโคโรน่านั้นกำลังทุเลาลง ไม่ได้มีการปิดเมืองหรือการทำงานภายในบ้านแต่อย่างใด เกรงว่าการเลือกตั้งกลุ่มที่บ่อยเกินไป อาจเป็นภาระในการจัดการของข้าพเจ้าและอาจเป็นความยุ่งยากแก่สมาชิกคนอื่นด้วย

ระบอบประชาธิปไตยภายในกลุ่มนี้ สมาชิกกลุ่มทุกคนมีโอกาสที่จะได้เป็นบทบาทต่าง ๆ ได้ ไม่ว่าจะเป็นผู้ดำรงตำแหน่งทางการเมือง ผู้ดำรงตำแหน่งด้านตุลาการ นักกิจกรรม ผู้สื่อข่าว หรือตำแหน่งอื่นใด หากไม่ได้ขัดต่อรัฐธรรมนูญของกลุ่มที่ได้ให้สิทธิเสรีภาพโดยยึดเงื่อนไขภายใต้มาตรฐานชุมชนของเฟซบุ๊ก และกฎหมายของประเทศไทย

การเมืองในกลุ่มควรจะเป็นเรื่องที่สนุก และให้ได้ถึงคุณค่า โดยการวิพากษ์หลักนโยบายได้อย่างเสรี ไม่ต้องกังวลว่าตนเองจะต้องได้รับความอันตรายในชีวิตจริงหากมีความเห็นที่ต่างกัน และวัตถุประสงค์สูงสุดนั้นคือให้ค่านิยมประชาธิปไตยหนึ่งสิทธิ หนึ่งเสียง เป็นสิ่งที่จับต้องได้ผ่านการเล่นในกลุ่มเฟซบุ๊ก

รัฐธรรมนูญแห่งแสงทองฉบับนี้ เป็นรัฐธรรมนูญเต็มรูปแบบตามที่ได้ประกาศในเดือนกรกฎาคม หากแต่เกิดเหตุการณ์วิปโยค 7 สิงหาคม จึงเห็นว่าให้มีรัฐธรรมนูญฉบับเฉพาะกาลมาทั้งหมด 2 ฉบับ โดยเขียนเพียงโครงสร้าง แต่ทั้งนี้ในทางปฏิบัติได้ยึดตามรัฐธรรมนูญฉบับนั้น และเมื่อเหตุการณ์ดำเนินลุล่วงไปได้ด้วยดี ให้นำรัฐธรรมนูญนี้มาใช้ เป็นรัฐธรรมนูญฉบับที่สาม แห่งแสงทองที่สอง แต่ให้ว่างเว้นบางส่วนใว้ เพื่อให้รัฐสภาได้เติมเต็มให้รัฐธรรมนูญนี้สมบูรณ์

เพื่อสร้างสังคมการเล่นเป็นพลเมืองให้ได้ตามหลักการปกครองระบอบประชาธิปไตย จึงเห็นว่าเป็นสิ่งสำคัญที่จะต้องจำกัดอำนาจ และค่อยๆ ส่งต่ออำนาจ การบริหารกลุ่ม ให้แก่ตัวแทนกลุ่มที่ได้รับเลือกมาจากสมาชิก เพื่อให้กลุ่มเป็นของสมาชิกอย่างแท้จริง ตามวัตถุประสงค์ที่ได้มุ่งหมายไว้

รัฐธรรมนูญฉบับนี้แบ่งเนื้อหาเป็นหมวดและมาตรา ตามลำดับต่อไปนี้

## หมวด 1: บททั่วไป A

* มาตรา A1:
	1. กลุ่มนี้มีชื่อเรียกภาษาไทยว่า “แสงทอง สว่างอารมณ์” (ชื่อเดียวกับผู้ก่อตั้งกลุ่ม) สามารถเปลี่ยนแปลงชื่อกลุ่มได้ภายหลัง
	2. ได้เปลี่ยนชื่อกลุ่มเป็น “The Sanctuary of Sangthong” ในวันที่ 8 ตุลาคม 2563 อ่านว่า “เดอะ แซงชัวรี่ ออฟ แสงทอง”
* มาตรา A2:
	1. กลุ่มนี้สร้างขึ้นเมื่อวันที่ 5 มิถุนายน 2563 โดยตั้งขึ้นมาเพื่อเป็นกลุ่มสำรองหากเกิดกรณีที่กลุ่ม “The Sanctuary of Sangthong” (เดิม) หายจากเฟซบุ๊ก
	2. ตอนนี้ได้มีกลุ่มสำรองเกิดขึ้นตามลิงก์ด้านล่างนี้

“Sangthong 3.0” (https://www.facebook.com/groups/sangthongthird)

* มาตรา A3:

กลุ่มนี้สามารถคุยได้ทุกเรื่องที่มีประโยชน์ที่ไม่ละเมิดต่อมาตรฐานชุมชนของเฟซบุ๊กและกฎหมายของประเทศไทย หากขัดต่อเงื่อนไขดังนี้ให้ดำเนินการลบโพสต์และคอมเมนต์โดยทันที

* 1. มาตรฐานชุมชนเฟซบุ๊ก
		1. โจมตีลักษณะเฉพาะบุคคลที่ได้รับการคุ้มครอง เช่น เผ่าพันธุ์ เชื้อชาติ ประเทศ ศาสนา เพศวิถี เพศกำเนิด เพศสภาพ รสนิยมทางเพศ ความบกพร่องทางร่างกายต่าง ๆ
		2. ถ้อยคำที่แสดงความเกลียดชัง
		3. เนื้อหาที่รุนแรงและโจ่งแจ้ง
		4. คำที่เหมารวมที่มีผลตาม ข้อ 1.1 (ให้ใช้คำย่อ)
		5. ภาพโป๊เปลือยและกิจกรรมทางเพศของผู้ใหญ่
		6. การชักชวนทางเพศ
		7. ความโหดร้าย การฆ่าตัวตาย หรือพูดถึงโศกนาฏกรรมอย่างไม่เห็นใจ
		8. สแปม (ตัวอย่างเช่นคอมเมนต์ 5 คอมเมนต์ติดต่อกัน ทั้งที่สามารถรวมให้อยู่ในคอมเมนต์ช่องเดียว (ยกเว้นการถ่ายทอดสด) หรือใช้ช่องตอบกลับในคอมเมนต์ของตนได้ หรือการลงรูปเดิมซ้ำๆ หรือการพิมพ์ข้อความเดิมซ้ำๆ)
	2. กฎหมายประเทศไทย
		1. การข่มขู่ การประทุษร้ายผู้อื่น
		2. การหมิ่นประมาทและกลั่นแกล้งผู้อื่นทางไซเบอร์
		3. การละเมิดสิทธิส่วนบุคคล (เช่นข้อมูลที่มีในบัตรประจำตัวประชาชน)
		4. การหมิ่นพระบรมเดชานุภาพ
		5. การพนัน

ทั้งนี้ให้ศึกษาเพิ่มเติมในหัวข้อ (Topic) “กฤษฎีกาการโพสต์” ที่จะออกมาในแต่ละฉบับเพื่อบอกว่าไม่สามารถโพสต์หรือคอมเมนต์สิ่งใดได้ และบางอย่างให้เลี่ยงด้วยการใช้คำอื่นที่เป็นการให้ความหมายเทียบเคียงได้กับคำที่ห้ามใช้

* มาตรา A4: สมาชิกทุกคนมีอิสระที่จะโพสต์หรือแสดงความคิดเห็นใด ๆ ที่ไม่สร้างความเดือดร้อนต่อตนเองหรือผู้อื่น คณะผู้ดูแลกลุ่มจะขอไม่รับผิดชอบต่อสิ่งที่เกิดขึ้น หากการโพสต์ของสมาชิกนั้นเป็นปัญหา ให้ดำเนินการตกลงกันเอง หรือหากเกิดปัญหาที่ตกลงกันไม่ได้ ให้ปรึกษาที่หน่วยงานด้านตุลาการของกลุ่ม หรือหากเห็นว่ามีสิ่งที่ขัดต่อ มาตรา A3 ให้รายงานมายังคณะผู้ดูแลกลุ่มได้
* มาตรา A5:
	1. ในการเล่นโรลเพลย์ (เล่นตามบทบาทของตนเอง) ให้เล่นได้โดยไม่ขัดต่อ มาตรา A3
	2. ทั้งนี้แล้ว สมาชิกกลุ่มพึงปฏิบัติตามกฎที่อาจมีการบัญญัติไว้เพิ่มเติมจากการลงญัตติของรัฐสภา หรือเป็นการออกคำสั่งจากคณะรัฐมนตรี ซึ่งโพสต์ที่จะเป็นกฎนั้นสามารถดูได้ในหัวข้อ (Topic) “รัฐสภา” หรือ “คณะรัฐมนตรี” ในกลุ่ม และปฏิบัติตามกฎเพิ่มเติมที่จะบันทึกไว้ในกลุ่ม “Sangthong Gazette” (แสงทองกิจจานุเบกษา) (https://www.facebook.com/groups/sangthong.gazette)
	3. ให้ใช้เวลามาตรฐานของประเทศไทย (UTC+7:00)
	4. ให้ใช้ปีพุทธศักราช (พ.ศ.)
	5. การดำรงตำแหน่ง ให้นับจากวันที่ได้ดำรงตำแหน่งนั้นไปจนถึงเวลาการดำรงตำแหน่งสิ้นสุด โดยไม่ต้องพิจารณาว่าเดือนนี้เป็นเดือนที่มีกี่วัน
* มาตรา A6: เริ่มประกาศใช้ตั้งแต่บัดนี้เป็นต้นไป (วันที่ตรา และวันที่ที่กำหนดไว้ที่มุมบนขวามือ)
* มาตรา A7: การไม่ทราบในกฎฯ หรือไม่ทราบในการมีอยู่ของกฎฯ ไม่นับเป็นข้อแก้ตัวของการกระทำผิด

มาตราข้างต้นนี้ เป็นข้อบังคับที่จะต้องเขียนไว้ในกฎทุกฉบับที่จะออก เพื่อให้ผู้อ่านได้เข้าใจโดยง่าย และไม่จำเป็นต้องไปอ่านเพื่อทำความเข้าใจเพิ่มเติมในภายหลัง เช่น มาตรา A3 ที่ห้ามโพสต์เนื้อหาดังต่อไปนี้ (มาตรฐานชุมชนของเฟซบุ๊กและกฎหมายของประเทศไทย) เป็นสิ่งที่ครอบคลุมการกระทำทั้งหมดที่ห้ามทำอย่างเด็ดขาด และบัญญัติไว้ในรัฐธรรมนูญ แต่ทั้งนี้มันจะสร้างความยุ่งยากในการอ่าน หากเขียนว่า “ห้ามกระทำสิ่งที่ขัดต่อมาตรา A3 ในรัฐธรรมนูญแห่งแสงทอง” จึงเห็นว่าควรยกเจ็ดมาตราแรกในหมวดทั่วไปเป็นข้อบังคับที่จะต้องมีในกฎทุกฉบับที่จะออกขึ้น

* มาตรา A8: กฎนี้เรียกว่า “รัฐธรรมนูญแสงทองที่สอง ฉบับที่สาม”
* มาตรา A9:
	1. ให้รัฐธรรมนูญที่ประกาศใช้หลังจากฉบับนี้ ให้สมาชิกกลุ่มได้มีโอกาสได้อ่านพิจารณาก่อน ด้วยการพิมพ์ออกมาเป็นรูปแบบโพสต์ในเฟซบุ๊ก หรือให้จัดทำเป็นไฟล์ PDF พร้อมทั้งแปลงเป็นไฟล์ภาพลงในอัลบั้มที่มีชื่อว่า “รัฐธรรมนูญ” ให้สมาชิกกลุ่มได้เห็น
	2. คณะรัฐมนตรีต้องทำข้อสรุปที่สำคัญไว้ ว่ารัฐธรรมนูญฉบับใหม่นั้นมีข้อแตกต่างจากฉบับเดิมอย่างไร โดยจะทำเป็นข้อๆ หรือทำออกมาเป็นรูปแบบใด ที่ให้สมาชิกกลุ่มสามารถเข้าใจได้โดยง่าย
	3. ให้ส่งไฟล์รัฐธรรมนูญฉบับใหม่ให้แก่ประธานตุลาการศาลรัฐธรรมนูญ หากภายใน 7 วัน หากประธานตุลาการศาลรัฐธรรมนูญไม่มีความเห็นแย้งว่ามีเนื้อหาใดขัดต่อรัฐธรรมนูญ ให้ดำเนินการต่อ
	4. จัดทำประชามติถามสมาชิกกลุ่มทั้งหมด ว่าจะให้ผู้ใดเห็นชอบในการพิจารณารัฐธรรมนูญกลุ่ม โดยมีตัวเลือกไว้ดังนี้
		1. ให้สมาชิกกลุ่มลงประชามติว่าเห็นชอบในรัฐธรรมนูญฉบับใหม่หรือไม่
		2. ให้รัฐสภาเป็นผู้ลงคะแนนว่าเห็นชอบในรัฐธรรมนูญฉบับใหม่หรือไม่ (ให้ลงคะแนนทั้งสองสภาร่วมกัน)
		3. งดออกเสียง
	5. ในระยะเวลา 3 วันหลังผลการลงประชามติจากข้อ (4) เสร็จ ให้ดำเนินการต่อตามผลลัพธ์ที่ได้มีการลงมติไว้ในข้อ (4)

มาตรา A10: อำนาจอธิปไตยเป็นของสมาชิกทุกคน ผู้เป็นประมุขได้ใช้อำนาจนั้นผ่านทางรัฐสภา คณะรัฐมนตรี ตุลาการ และศาลรัฐธรรมนูญ ตามบทบัญญัติแห่งรัฐธรรมนูญ

* มาตรา A11:
	1. รัฐธรรมนูญเป็นกฎหมายสูงสุดแห่งรัฐ บทบัญญัติของกฎหมายใดจะขัดต่อรัฐธรรมนูญมิได้
	2. เมื่อไม่มีบทบัญญัติแห่งรัฐธรรมนูญนี้บังคับใช้แก่กรณีใด
		1. ให้วินิจฉัยตามประเพณีการปกครองระบอบประชาธิปไตยระบบรัฐสภา โดยประมุขมีอำนาจในทางพิธีการ
		2. ให้ดำเนินการทำประชามติเพื่อสอบถามความเห็นของสมาชิก

## หมวด 2: ผู้ก่อตั้ง B

* มาตรา B1: ผู้ก่อตั้งคือ “Sangthong Sawangrarom” https://www.facebook.com/sangthong112/
* มาตรา B2: สถานะของผู้ก่อตั้งนั้นไม่สามารถถอดถอน และไม่สามารถสืบทอดต่อได้
* มาตรา B3: การปลอมแปลงบัญชีผู้ก่อตั้งไม่สามารถกระทำได้ ในกรณีที่บัญชีเฟซบุ๊กของผู้ก่อตั้งได้หายไปเนื่องด้วยสาเหตุใด จะมีประกาศให้ทราบจากเพจเฟซบุ๊กดังนี้
	1. “Sangthong Sawangrarom – The Sanctuary of Sangthong” (ในกรณีที่เกี่ยวข้องกับกลุ่ม) (https://www.facebook.com/Sangthong-Sawangrarom-The-Sanctuary-of-Sangthong-103152331609262)
	2. “Sangthong - แสงทอง” (สำหรับลงเรื่องส่วนตัว) (https://www.facebook.com/Sangthong-แสงทอง-107820187716206)
* มาตรา B5:
	1. ให้ผู้ก่อตั้งเป็นผู้ชี้แนะแนวทางในการเล่นตามบทบาทของสมาชิกกลุ่ม และให้สิ่งที่ผู้ก่อตั้งกลุ่มได้กล่าว หากเป็นเรื่องที่ยังไม่ได้รับการบัญญัติ ให้นำมาบัญญัติมาเป็นบรรทัดฐานสำหรับสมาชิกกลุ่ม
	2. การเห็นแย้งเป็นสิ่งที่สามารถทำได้ภายใต้ มาตรา A3 แต่ทั้งนี้หากเกิดปัญหาภายในองค์กรการบริหารกลุ่ม ให้การพิจารณาของผู้ก่อตั้งถือเป็นที่สิ้นสุด
* มาตรา B6: ผู้ก่อตั้งจะไม่มีอำนาจทางการบริหารของกลุ่ม เมื่อเห็นว่าการบริหารกลุ่มนั้นสามารถดำเนินได้อย่างลุล่วง และทุกองค์กรสามารถทำหน้าที่ของตนเองได้อย่างสมบูรณ์
* มาตรา B7: ผู้ก่อตั้งมีแผนตามลำดับขั้นตอนนี้ เพื่อดำเนินการส่งต่อการบริหารให้แก่องค์กรทางการเมืองทั้งหมด
	1. 1 ธันวาคม 2563: วันเลือกตั้งสมาชิกสภาผู้แทนราษฎร
	2. 15 ธันวาคม 2563: วันเลือกตั้งสมาชิกวุฒิสภา
	3. 16-31 ธันวาคม 2563: (ทั้งนี้สามารถทำให้เสร็จก่อนกำหนดได้)
		1. ให้ดำเนินการพิจารณาผู้ดำรงตำแหน่งในตุลาการ
		2. ให้ดำเนินการสรรหาผู้ดำรงตำแหน่งตุลาการศาลรัฐธรรมนูญ
		3. ให้ดำเนินการเลือกตัวแทนประมุขกลุ่ม โดยมีวาระเฉพาะกิจ เป็นระยะเวลา 1 เดือน โดยเป็นการแนะนำการทำงาน และเพื่มรายละเอียดเพิ่มเติมในภายหลังที่ไม่อาจเขียนได้ในตอนนี้ เพื่อให้ประมุขกลุ่มที่จะได้รับเลือกมาในอนาคต ได้มีการทำงานอย่างถูกต้อง และเต็มที่ตามวาระ พร้อมส่งต่อการทำงานให้รุ่นถัดไป ๆ ตราบนิรันดร์
		4. เมื่อการดำเนินงานนั้นไปได้ด้วยความเรียบร้อย และระบบสามารถดำเนินต่อไปได้ตามปกติ ให้ยึดตามรัฐธรรมนูญเป็นหลัก เพื่อเป็นหลักประกันว่าทรรศนะหรือบริบทจะไม่แปรเปลี่ยนไปตามสิ่งที่ผู้ก่อตั้งพบเห็นหรือตามความรู้ที่มี
	4. ให้รัฐสภาพิจารณาผู้ที่มีความเหมาะสม ได้ดำรงตำแหน่งเป็นผู้จัดการเลือกตั้ง (1) หากให้มีหน้าที่เพียงรับรองผู้สมัคร และดำเนินการตั้งโพสต์เลือกตั้ง ไม่ต้องเสนอญัตติเพิ่ม ให้มีวาระสิ้นสุดเพื่อคำนวณผลคะแนนกับประกาศผลการเลือกตั้งได้เสร็จสิ้น (2) หากให้มีการจัดตั้งคณะกรรมการการเลือกตั้ง ให้ดำเนินการเสนอญัตติพิจารณาคุณสมบัติ ที่มา อำนาจและหน้าที่ของคณะกรรมการการเลือกตั้งให้สำเร็จเสร็จสิ้นก่อนรัฐสภาพ้นวาระ
* มาตรา B8: เมื่อเห็นว่ากระบวนการตาม มาตรา B7 ได้เสร็จสิ้น ให้ผู้ก่อตั้งเป็นผู้ประกาศการส่งต่อการบริหารทั้งหมดเพื่อให้สมาชิกกลุ่มได้รับทราบเป็นที่ทั่วกัน และผลลัพธ์ที่เกิดขึ้นหลังจากนี้ ไม่ว่าจะส่งผลอย่างไรก็ตาม ให้ถือว่าการบริหารกลุ่มได้เป็นสิทธิของสมาชิกอย่างสมบูรณ์ ภายใต้กลุ่มเฟซบุ๊ก “The Sanctuary of Sangthong” แห่งนี้
* มาตรา B9: หากมีบทบัญญัติใด ๆ ได้ประกาศใช้ภายหลังจากที่กระทำตาม มาตรา B8 ให้ประมุขกลุ่มเป็นผู้รับรองเท่านั้น

## หมวด 3: ประมุขกลุ่ม C

* มาตรา C1: ประมุขกลุ่มเป็นผู้ที่อยู่ในฐานะที่สมาชิกต่างเคารพและรัก เป็นบุคคลที่น่าเชื่อถือ เป็นผู้ที่ไม่มีความผิด เพราะมิได้กระทำการใด ๆ
* มาตรา C2: ประมุขกลุ่มจะมาจากการเสนอชื่อของสภาผู้แทนราษฎร และวุฒิสภาให้การยอมรับ โดยสมาชิกกลุ่มคนหนึ่งที่ได้รับการยอมรับและเป็นที่รู้จักแก่คนอื่น ๆ พร้อมทั้งจะสามารถปฏิบัติตนเป็นประมุขกลุ่มภายใต้รัฐธรรมนูญได้ มีวาระการดำรงตำแหน่งอยู่ที่ 3 เดือนเพียงวาระเดียว ไม่สามารถดำรงตำแหน่งติดต่อกันได้ และไม่ได้เป็นผู้ลงสมัครตำแหน่งทางการเมืองหรือตำแหน่งทางตุลาการ
* มาตรา C3: การว่างเว้นประมุขกลุ่มเกิน 7 วันถือว่าเป็นความล้มเหลวในการทำหน้าที่สมาชิกผู้แทนราษฎร เห็นสมควรให้คณะรัฐมนตรีลาออก หรือมีการยุบสภาผู้แทนราษฎรและจัดการเลือกตั้งใหม่
* มาตรา C4: ประมุขกลุ่มจะได้สิทธิในการเข้าถึงเพจดังนี้ “ประมุขแห่ง The Sanctuary of Sangthong” (https://www.facebook.com/headofsangthong)
* มาตรา C5: ประมุขกลุ่มเป็นผู้พิทักษ์รัฐธรรมนูญโดยตำแหน่ง เพื่อค้ำจุนการปกครองในระบอบประชาธิปไตยให้ดำรงอยู่ยั้งยืนยง
* มาตรา C6: ประมุขกลุ่มมีหน้าที่ในการมอบสถานะผู้ดูแลกลุ่มให้กับบุคคลที่ได้รับหน้าที่ดังต่อไปนี้
	1. ประธานสภาผู้แทนราษฎร
	2. ประธานวุฒิสภา
	3. นายกรัฐมนตรี
	4. ประธานศาลชั้นต้น
	5. ประธานศาลสูงสุด
	6. ประธานศาลรัฐธรรรมนูญ

และให้ผู้ดำรงตำแหน่งทางการเมืองดังกล่าว มอบสถานะผู้ควบคุมแก่ผู้ที่มีสิทธิได้ภายใต้สังกัดตน

* มาตรา C7: ในเมื่อประมุขกลุ่มไม่สามารถปฏิบัติหน้าที่ใด ๆ ได้อย่างลุล่วง ไม่ว่าจะเป็นเหตุหรือเงื่อนไขใดก็ตาม ให้แต่งตั้งผู้ที่มีคุณสมบัติตาม มาตรา C1 เป็นผู้ทำหน้าที่แทนชั่วคราว โดยมีกรอบระยะเวลาที่จำกัดอย่างชัดเจน และให้ประธานรัฐสภา เป็นผู้รับรอง
* มาตรา C8: ในกรณีที่ไม่ได้มีผู้ที่มีคุณสมบัติตาม มาตรา C1 หรือไม่สามารถหาผู้ใดที่มีความเหมาะสมได้ ให้นายกรัฐมนตรีเป็นผู้ที่ทำหน้าที่แทนชั่วคราว
* มาตรา C9: ก่อนดำรงตำแหน่งเป็นประมุขกลุ่ม ให้ดำเนินการปฏิญาณตนดังนี้

 “ข้าพเจ้า (ชื่อผู้ปฏิญาณตน) ขอปฏิญาณตนว่า จะดำรงตำแหน่งเป็นประมุขด้วยความซื่อสัตย์สุจริต เพื่อประโยชน์ของสมาชิกทั้งมวล และข้าพเจ้า จะพิทักษ์และปฏิบัติตามรัฐธรรมนูญ เพื่อดำรงไว้ซึ่งหลักการตามระบอบประชาธิปไตย และคงไว้ซึ่งอำนาจอธิปไตยแห่ง The Sanctuary of Sangthong”

* มาตรา C10: ให้นายกรัฐมนตรีเป็นผู้ให้สถานะผู้ดูแลกลุ่มแก่ประมุขกลุ่ม และใช้สิทธิในการเข้าถึงเพจตาม มาตรา C4 ในการมอบสถานะผู้ดูแลกับบุคคลใน มาตรา C6 และกลุ่มสภาผู้แทนราษฎร กลุ่มวุฒิสภา กลุ่มคณะรัฐมนตรี กลุ่มศาลชั้นต้น กลุ่มศาลสูงสุด และกลุ่มศาลรัฐธรรมนูญให้แก่บุคคลใน มาตรา C6

## หมวด 4: คณะผู้ดูแลกลุ่ม D

ในระบบของเฟซบุ๊กมีสิ่งที่เรียกว่า “ผู้ดูแล” (Admin) และ “ผู้ควบคุม” (Moderator) โดยจะเป็นผู้ที่คอยดูแลและควบคุมกลุ่มให้เป็นไปตามมาตรฐานชุมชนของเฟซบุ๊ก และกำหนดทิศทางกลุ่มของตนเองให้บรรลุตามวัตถุประสงค์ที่ได้ตั้งกลุ่มขึ้น

ผู้ควบคุมกลุ่มจะมีหน้าที่ในการลบโพสต์หรือคอมเมนต์ ระงับการแสดงความคิดเห็น เปิดการอนุมัติโพสต์ ตั้งคำถามเข้ากลุ่มและอนุมัติสมาชิก ขับสมาชิกออก และบล็อกสมาชิกไม่ให้เข้ากลุ่มได้อีก

ผู้ดูแลกลุ่มจะมีหน้าที่ส่วนของผู้ควบคุม และมีหน้าที่เพิ่มเติมในการ ตั้งกฎของกลุ่ม เปลี่ยนชื่อกลุ่ม เปลี่ยนคำอธิบายกลุ่ม ตั้งสมาชิกคนอื่นเป็นผู้ดูแลและผู้ควบคุมกลุ่ม และดูข้อมูลเชิงลึกที่เกี่ยวข้องกับกลุ่มได้

ให้แต่ละคำมีความหมายดังต่อไปนี้

1. “คณะผู้ดูแลกลุ่ม” มีความหมายว่า “บุคคลทั้งหมดที่ได้รับสถานะเป็นผู้ดูแล และผู้ควบคุมกลุ่ม ไม่ว่าจะเป็นประมุข ผู้ดำรงตำแหน่งทางการเมือง ผู้ดำรงตำแหน่งทางตุลาการ หรือเพจที่เกี่ยวข้องใด ๆ”
2. “ระงับแสดงความคิดเห็น” มีความหมายว่า “ไม่ให้บุคคลนั้นสามารถแสดงความคิดเห็นหรือโพสต์ได้ในระยะเวลาที่กำหนด” มีตั้งแต่ (1) 12 ชั่วโมง (2) 24 ชั่วโมง (3) 3 วัน (4) 7 วัน (5) 14 วัน และ (6) 28 วัน
3. “เปิดการอนุมัติโพสต์” มีความหมายว่า “บุคคลนั้นเมื่อทำการโพสต์ลงกลุ่ม จำเป็นต้องให้คณะผู้ดูแลกลุ่มเป็นผู้อนุมัติเพื่อให้โพสต์นั้นออกสู่สาธารณะ” โดยจะมีระยะเวลาอยู่ที่ 30 วัน
4. “ขับสมาชิกออก” มีความหมายว่า “การนำสมาชิกผู้นั้นออกจากกลุ่ม ทั้งนี้สมาชิกผู้นั้นสามารถมองเห็นกลุ่มและเนื้อหาภายในกลุ่มได้ เนื่องจากเป็นกลุ่มสาธารณะ และสามารถกลับเข้ามาเป็นสมาชิกได้”
5. “บล็อกสมาชิก” มีความหมายว่า “การนำสมาชิกผู้นั้นขึ้นบัญชีดำ ไม่ให้สมาชิกผู้นั้นสามารถเข้ากลุ่มได้อีก และไม่ให้มองเห็นกลุ่ม ทั้งนี้จะมีผลสิ้นสุดเมื่อได้ทำการปลดบล็อกสมาชิกผู้นั้น”

* มาตรา D1: บุคคลที่จะมีสถานะเป็นคณะผู้ดูแลกลุ่ม ได้แก่บุคคลดังต่อไปนี้
	1. ผู้ดูแล
		1. ผู้ก่อตั้ง
		2. ประมุขกลุ่ม
		3. ประธานสภาผู้แทนราษฎร
		4. ประธานวุฒิสภา
		5. นายกรัฐมนตรี
		6. ประธานศาลชั้นต้น
		7. ประธานศาลสูงสุด
		8. ประธานศาลรัฐธรรมนูญ
		9. เพจที่เกี่ยวข้อง
	2. ผู้ควบคุม
		1. ตัวแทนสมาชิกสภาผู้แทนราษฎรของแต่ละพรรคการเมือง
		2. สมาชิกวุฒิสภา
		3. รัฐมนตรี
		4. ผู้จัดการเลือกตั้ง
		5. บุคลากรอื่น ๆ
* มาตรา D2: เพื่อความมั่นคงของกลุ่ม ห้ามให้บุคคลตาม มาตรา D1 โพสต์หรือแสดงความคิดเห็นที่ขัดต่อมาตรา A3 เป็นอันขาด หากมีประวัติการถูกเฟซบุ๊กลบ ให้ถอดถอนสถานะโดยทันที
* มาตรา D3: แม้จะมีสถานะเทียบเท่ากัน แต่ห้ามล่วงเกินการใช้อำนาจของฝ่ายอื่น ๆ โดยเด็ดขาด ทั้งนี้ได้มีการอธิบายขอบข่ายการใช้อำนาจในแต่ละหมวดเป็นที่เรียบร้อยแล้ว
* มาตรา D4: ในการลงโทษสมาชิกที่กระทำความผิดตาม มาตรา A3 ให้คณะผู้ดูแลกลุ่มพิจารณาได้จาก “ประมวลกฎหมายอาญาแห่ง The Sanctuary of Sangthong” หากนอกเหนือจากนี้ให้เป็นความรับผิดชอบตามที่ได้แบ่งไว้ตามแต่ละหมวด
* มาตรา D5: การเปลี่ยนสถานะของกลุ่ม จากกลุ่มสาธารณะ (Public) เป็นกลุ่มปิด (Private) เป็นสิ่งที่ไม่สามารถกระทำได้ เพราะจะทำให้การบริหารกลุ่มนั้นเกิดปัญหาขึ้น เนื่องจากต้องมีการแชร์โพสต์จากกลุ่มหน่วยงานต่าง ๆ มาลง และทั้งนี้แล้วไม่สามารถเปลี่ยนกลับได้ทั้งสิ้น
* มาตรา D6: ให้อำนาจการรับสมาชิกเข้ากลุ่ม การเปลี่ยนคำถามเพื่อเข้ารับสมาชิก การกำหนดเงื่อนไขการเข้าเป็นสมาชิก เป็นสิทธิของคณะรัฐมนตรีเท่านั้น
* มาตรา D7: ให้อำนาจการอนุมัติโพสต์แก่สมาชิกที่อยู่ในสถานการณ์เปิดอนุมัติโพสต์เป็นของคณะรัฐมนตรีเท่านั้น
* มาตรา D8: ให้อำนาจการลบโพสต์ คอมเมนต์ ระงับแสดงความคิดเห็น เปิดการอนุมัติโพสต์ ขับสมาชิกออก และ บล็อกสมาชิกกับคณะรัฐมนตรี สำหรับการกระทำที่ไม่ได้ขัดต่อ มาตรา A3 เท่านั้น
* มาตรา D9: การลบโพสต์ คอมเมนต์ ระงับแสดงความคิดเห็น เปิดการอนุมัติโพสต์ ขับสมาชิกออก และ บล็อกสมาชิก จะต้องใส่โน้ตทุกครั้งว่าทำไปเพราะเหตุผลอะไร เพื่อให้คณะผู้ดูแลกลุ่มคนอื่น ๆ สามารรถตรวจสอบได้
* มาตรา D10: การลบโพสต์ คอมเมนต์ ระงับแสดงความคิดเห็น เปิดการอนุมัติโพสต์ ขับสมาชิกออก และ บล็อกสมาชิก จะต้องให้สมาชิกรู้ทุกครั้งว่าตนเองทำผิดในกฎอะไร เช่นการโพสต์ขัดต่อมาตรฐานชุมชนหรือกฎหมาย การโพสต์ที่ขัดต่อกฎรัฐสภา การโพสต์ที่ขัดต่อประกาศคณะรัฐมนตรี การโพสต์ที่อาจเป็นอาจละเมิดต่อคำวินิจฉัยศาล การโพสต์ที่ขัดต่อรัฐธรรมนูญ การโพสต์ที่ละเมิดต่อกฎคณะกรรมการการเลือกตั้ง การโพสต์ที่ขัดต่อกฎบัตรองค์การสหประชาชาติ การโพสต์ที่ขัดต่อข้อตกลงระหว่างกลุ่ม

## หมวด 5: สิทธิ เสรีภาพ และหน้าที่ของสมาชิกกลุ่ม E

* มาตรา E1: ความเป็นสมาชิกขึ้นอยู่กับการเป็นสมาชิกกลุ่ม The Sanctuary of Sangthong
* มาตรา E2: สมาชิกกลุ่มมีสิทธิในการร่วมทำกิจกรรมภายในกลุ่ม โดยเป็นสิทธิที่ผูกพันกับความเป็นสมาชิก ไม่มีผู้ใดพรากไปได้เว้นแต่เป็นการบัญญัติจากรัฐสภา คำสั่งจากคณะรัฐมนตรี และข้อวินิจฉัยของศาล
* มาตรา E3: การลงคะแนนเสียงเลือกตั้งและการลงคะแนนเสียงประชามติ เป็นสิทธิที่ทุกคนพึงได้จากการเข้าเป็นสมาชิก และสามารถลงคะแนนได้อย่างอิสระภายใต้รัฐธรรมนูญ
* มาตรา E4: สมาชิกกลุ่มมีหน้าที่ในการช่วยเหลือซึ่งกันและกัน และถ้าคณะผู้ดูแลกลุ่มได้ร้องขอให้ปฏิบัติตาม หากเห็นว่าไม่ได้ขัดต่อ มาตรา A3 หรือการปกครองในระบอบประชาธิปไตย ให้ปฏิบัติตาม แต่ทั้งนี้ได้ให้สิทธิในการโต้แย้งคณะผู้ดูแลกลุ่มได้ หากเห็นว่าสิ่งที่ร้องขอให้ปฏิบัตินั้นไม่ถูกต้องหรือไม่ชอบด้วยรัฐธรรมนูญ
* มาตรา E5: สมาชิกกลุ่มมีสิทธิในการส่งข้อความมายังเพจเฟซบุ๊กหน่วยงานต่าง ๆ ภายในกลุ่มได้ โดยจะมีขอบข่ายความรับผิดชอบไว้ดังต่อไปนี้ เนื่องจากแต่ละเพจมีทีมงานต่างกันตามแต่ละหน้าที่ ก่อนที่จะร้องเรียนในเรื่องอะไรให้ศึกษารายละเอียดไว้
	1. เพจสภาผู้แทนราษฎร สำหรับการร้องเรียนเรื่องที่เกี่ยวกับสมาชิกสภาผู้แทนราษฎร เช่นการร้องเรียนการทำหน้าที่ การพิจารณาให้ยื่นญัตติ การตรวจสอบการทำงานของฝ่ายบริหาร
	2. เพจวุฒิสภา สำหรับการร้องเรียนเรื่องที่เกี่ยวกับสมาชิกวุฒิสภา เช่นการร้องเรียนการทำหน้าที่ การพิจารณาให้ยื่นญัตติ
	3. เพจคณะรัฐมนตรี สำหรับการร้องเรียนเรื่องผลการทำงานของคณะรัฐมนตรี หรือสอบถามกิจกรรมภายในกลุ่ม
	4. เพจศาลชั้นต้น สำหร้บการยื่นฟ้อง หรือเกิดข้อพิพาทระหว่างสมาชิก หรือเป็นข้อพิพาทการใช้อำนาจอันมิชอบกับคณะผู้ดูแลกลุ่มในการลบโพสต์หรือความคิดเห็น
	5. เพจศาลสูงสุด สำหรับการยื่นอุธรณ์ เนื่องจากศาลชั้นต้นได้มีคำวินิจฉัยไว้ แต่ผลที่ได้ตนเองไม่พึงพอใจ และให้คำตัดสินของศาลสูงสุดเป็นที่สิ้นสุด ไม่มีการยื่นต่ออีก
	6. เพจศาลรัฐธรรมนูญ สำหรับการยื่นฟ้องเนื่องจากคณะผู้ดูแลได้กระทำความผิดตามที่ได้บัญญัติไว้ในรัฐธรรมนูญ
	7. เพจคณะกรรมการการเลือกตั้ง สำหรับการร้องเรียนเรื่องที่เกี่ยวกับการเลือกตั้ง
	8. เพจร้องเรียน สำหรับข้อสงสัยในว่าควรจะร้องเรียนเรื่องนี้ให้กับเพจไหน
	9. เพจทนายความ สำหรับการจัดหาทนายความว่าการต่อศาล
	10. เพจกิจจานุเบกษา สำหรับการสอบถามข้อกฎหมาย
	11. เพจประมุข สำหรับการติดต่อกับประมุขกลุ่ม
* มาตรา E6: สมาชิกทุกคนมีเสรีภาพในการประกอบกิจการอันใดภายในกลุ่ม ทั้งนี้ต้องไม่ละเมิดต่อ มาตรา A3 โดยเด็ดขาด หากเป็นกิจการที่มีผลต่อกลุ่ม ให้ดำเนินการปรึกษากับทางคณะรัฐมนตรีของกลุ่มในเวลานั้นเสียก่อน
* มาตรา E7: ห้ามนำชื่อกลุ่มหรือความเป็นสมาชิกของกลุ่มไปแอบอ้างกับผู้อื่น และเกิดความเดือดร้อนแก่สมาชิกกลุ่ม หรือกับคณะผู้ดูแลกลุ่ม โดยมีเรื่องดังต่อไปนี้
	1. การประกาศสงคราม การระดมพล การหาแนวร่วมโจมตีกลุ่มหรือบุคคลอื่น ๆ
	2. การจัดกิจกรรมใด ๆ ที่ไม่ใช่กิจกรรมอย่างเป็นทางการ
	3. การกระทำที่ขัดต่อ มาตรา A3
* มาตรา E8: สมาชิกกลุ่มมีหน้าที่ในการรักษาและพิทักษ์ไว้ซึ่งการปกครองในระบอบประชาธิปไตย คงไว้ซึ่งการเลือกตั้ง แต่ทั้งนี้หากต้องเปลี่ยนแปลงระบบรายละเอียดปลีกย่อย เป็นสิ่งที่สามารถกระทำได้เพื่อให้การบริหารกลุ่มนั้นมีความคล่องตัวและเหมาะสมกับสถานการณ์
* มาตรา E9:

(1) สมาชิกกลุ่มมีหน้าที่ในการศึกษากฎ ประกาศ และให้ปฏิบัติตาม ในหัวข้อดังต่อไปนี้
1. หัวข้อดังต่อไปนี้เป็นสิ่งที่สำคัญที่สมาชิกกลุ่มควรอ่านและปฏิบัติตาม
1. ‘รัฐธรรมนูญ’
2. ‘รัฐบัญญัติประกอบรัฐธรรมนูญ’
3. ‘รัฐบัญญัติ’
4. ‘รัฐกำหนด’
5. ‘ประกาศ’
6. ‘สหประชาชาติ’
7. ‘ข้อสัญญาภายนอก’
(2) หัวข้อดังต่อไปนี้ควรศึกษาเพื่อเป็นประโยชน์กับตัวสมาชิกกลุ่ม
8. ‘ประมุข’
9. ‘สภาผู้แทนราษฎร’
10. ‘วุฒิสภา’
11. ‘คณะรัฐมนตรี’
12. ‘ศาลชั้นต้น’
13. ‘ศาลสูงสุด’
14. ‘ศาลรัฐธรรมนูญ’
15. ‘การเลือกตั้งสส.’
16. ‘การเสือกตั้งสว.’
(3) หัวข้อดังต่อไปนี้ควรกดอ่านเพื่อรับทราบความเป็นไปของกลุ่ม
17. โพสต์ที่ขึ้นประกาศ (Announce)

* มาตรา E10: ในกรณีที่สมาชิกต้องการเสนอญัตติของตนเอง ให้ทำดังต่อไปนี้
	1. กระทำการโพสต์ในกลุ่มและให้มีสมาชิกคนอื่นพิมพ์ “เห็นชอบ” ไม่น้อยกว่า 10 คอมเมนต์ โดยมีระยะเวลาทั้งหมด 3 วันนับจากวันที่โพสต์
	2. หากถึงจำนวนและผ่านตามเงื่อนไขข้อ 1. เป็นที่เรียบร้อย ให้ดำเนินการส่งข้อความและแนบลิงก์มายังเพจสภาผู้แทนราษฎร หรือเพจวุฒิสภา ทั้งนี้ทั้งสองสภามีสิทธิในการรับหรือไม่รับเรื่องก็ได้
* มาตรา E11: ในกรณีที่สมาชิกร้องเรียนเรื่องความเดือดร้อนของตนเอง ให้ทำดังต่อไปนี้
	1. โพสต์หรือส่งข้อความมายังเพจคณะรัฐมนตรี ในกรณีที่โพสต์ให้ทำการแท็กเพจคณะรัฐมนตรี ทั้งนี้ทางคณะรัฐมนตรีมีสิทธิในการรับเรื่องหรือไม่ก็ได้
* มาตรา E12: ในกรณีที่ต้องการร้องเรียนหากเกิดข้อขัดแย้งระหว่างสมาชิก หรือทักท้วงว่าการลบโพสต์หรือคอมเมนต์นั้นไม่ชอบด้วยกฎ ให้ทำดังต่อไปนี้
	1. ส่งข้อความมายังเพจศาลชั้นต้นพร้อมแนบหลักฐานและแนบลิงก์ต้นเรื่อง และแนบชื่อคู่กรณีขึ้น ทั้งนี้ศาลจะรับไว้หรือไม่รับก็ได้ แต่หากรับจะดำเนินการพิจารณา โดยจะมีบอกวันวินิจฉัย ทั้งนี้แล้วให้ทั้งฝ่ายโจทก์และฝ่ายจำเลยจัดหาทนายความเพื่อให้ข้อแก่ต่าง มีระยะเวลาจนถึงวันที่ศาลให้การวินิจฉัย
	2. ในกรณีที่ศาลชั้นต้นได้ให้การวินิจฉัยไว้แล้ว หากยังไม่เป็นที่พึงพอใจ ให้ยื่นอุธรณ์มายังเพจศาลสูงสุดได้ ทั้งนี้ศาลจะรับไว้หรือไม่ก็ได้ แต่หากรับจะดำเนินการพิจารณา โดยจะมีบอกวันวินิจฉัย ทั้งนี้แล้วให้ทั้งฝ่ายโจทก์และฝ่ายจำเลยจัดหาทนายความเพื่อให้ข้อแก่ต่าง มีระยะเวลาจนถึงวันที่ศาลให้การวินิจฉัย และให้ถือว่าคำวินิจฉัยของศาลสูงสุดเป็นที่สิ้นสุด
* มาตรา E13: ในกรณีที่ต้องการร้องเรียนผู้ดำรงตำแหน่งทางการเมือง ทางการตุลาการ หรือบุคลากรอื่น ว่ากระทำการขัดต่อรัฐธรรมนูญ ให้ทำดังต่อไปนี้
	1. ส่งข้อความมายังเพจศาลรัฐธรรมนูญพร้อมแนบหลักฐานและแนบลิงก์ที่เกี่ยวข้อง
* มาตรา E14: การใช้ฟังก์ชัน ‘รายงานไปที่ผู้ดูแล’ (Report to group admin) ให้ใช้สำหรับเนื้อหาที่ขัดต่อมาตรา A3 เท่านั้น

## หมวด 6: โครงสร้างการบริหารกลุ่ม F

* มาตรา F1: ให้กลุ่มมีโครงสร้างตามผังที่จัดไว้นี้

คำอธิบาย

1. ให้ประมุขของกลุ่มอยู่ภายใต้รัฐธรรมนูญ มีอำนาจจำกัด และการกระทำใด ๆ ให้เป็นไปตามความยินยอมของรัฐสภาหรือคณะรัฐมนตรีเสียก่อน
2. ให้รัฐสภาประกอบด้วยสองสภา อันได้แก่สภาผู้แทนราษฎรซึ่งมีทั้งหมด 17 ที่นั่งและให้มีวาระการดำรงตำแหน่งทุก 3 เดือน กับวุฒิสภาซึ่งมีทั้งหมด 11 ที่นั่งและให้มีวาระการดำรงตำแหน่งทุก 4 เดือน โดยให้มีการเลือกตั้งกึ่งหนึ่งทุก 2 เดือน
3. ให้คณะรัฐมนตรีประกอบด้วยนายกรัฐมนตรีและรัฐมนตรีอื่นอีกไม่เกิน 6 คน โดยจะดำรงตำแหน่งมากกว่าหนึ่งกระทรวงก็ได้หรือจะแต่งตั้งผู้ใดเป็นรองนายกรัฐมนตรีก็ได้ ทั้งนี้ต้องมีรัฐมนตรีที่มาจากสมาชิกสภาผู้แทนราษฎรไม่น้อยกว่ากึ่งหนึ่งของจำนวนที่มีทั้งหมด
4. ให้คณะตุลาการมีทั้งหมดสองชั้นศาล อันได้แก่ศาลชั้นต้นที่มีตุลาการทั้งหมด 7 คนเป็นผู้พิจารณาความเบื้องต้น จากนั้นหากมีการยื่นอุธรณ์ให้ส่งต่อไปยังศาลสูงสุด มีตุลาการทั้งหมด 7 คน โดยที่การวินิจฉัยของศาลสูงสุดถือเป็นที่สิ้นสุด โดยทั้งนี้ให้ตุลาการมีวาระการดำรงตำแหน่งอยู่ที่ 4 เดิอน (เสนอให้รัฐสภาพิจารณาว่าจะให้ดำรงตำแหน่งอย่างไร 1) ดำรงตำแหน่งติดต่อกันได้ 2) ห้ามดำรงตำแหน่งติดต่อหลังหมดวาระ 3) ให้ดำรงตำแหน่งเพียงวาระเดียว แต่ทั้งนี้ตำแหน่งทางตุลาการนั้นจะต้องมาจากสมาชิกที่พอรู้หลักในการพิจารณากฎหมาย ผู้ที่มีความสามารถในทางนี้อาจเป็นแบบอย่างที่ดีในการสร้างสถาบันตุลาการให้มั่นคงได้)
5. ให้องค์กรอิสระได้แก่คณะกรรมการการเลือกตั้งหรือผู้จัดการเลือกตั้ง (เสนอให้รัฐสภาพิจารณาว่าจะให้เป็นคณะกรรมการที่จัดการเลือกตั้ง มีอำนาจในการจัดการที่มากและตัดสินข้อกำหนดกติกาการเลือกตั้งได้ หรือให้ตั้งเป็นผู้จัดการเลือกตั้งที่มีอำนาจเพียงตั้งโพสต์ประกาศรับสมัคร ตั้งโพสต์รวบรวมรายชื่อ โพสต์บัตรลงคะแนนเลือกตั้ง โพสต์สรุปการนับคะแนนและรายชื่อผู้ดำรงตำแหน่ง หากเป็นความผิดที่เกินจากนี้ส่งให้ศาลรัฐธรรมนูญวินิจฉัย) และ ศาลรัฐธรรมนูญ ที่มีตุลาการศาลรัฐธรรมนูญทั้งหมด 9 คน โดยให้ดำรงตำแหน่งวาระละ 6 เดือน
6. ให้ผู้ก่อตั้งกลุ่มเป็นผู้ดำเนินการและรักษาโครงสร้างเหล่านี้ เพื่อให้การดำเนินงานนั้นไปด้วยความเรียบร้อยและปกติ แต่ทั้งนี้การบริหารกลุ่มให้เป็นหน้าที่ขององค์กรต่าง ๆ

* มาตรา F2: กลุ่มที่อยู่ภายใต้การทำงานของ The Sanctuary of Sangthong ได้แก่กลุ่มดังต่อไปนี้

คำอธิบาย

1. ให้กลุ่ม ‘The Sanctuary of Sangthong’ เป็นศูนย์กลางในการจัดการ บริหาร รวมถึงเป็นกลุ่มเดียวที่ให้โอกาสแก่สมาชิกได้โพสต์เนื้อหาอย่างอิสระภายใต้รัฐธรรมนูญและบทบัญญัติทั้งหมด
2. ให้กลุ่ม ‘Sangthong Parliament’ เป็นกลุ่มสำหรับการประชุมหรือการลงญัตติร่วมกันทั้งสภาผู้แทนราษฎร และวุฒิสภา
3. ให้กลุ่ม ‘Sangthong Representative’ เป็นกลุ่มสำหรับการประชุมหรือการลงญัตติสำหรับสมาชิกสภาผู้แทนราษฎรที่ได้รับเลือกมาจากสมาชิกกลุ่ม อันเป็นตัวแทนจากแต่ละกลุ่มหรือพรรคการเมือง
4. ให้กลุ่ม ‘Sangthong Senate’ เป็นกลุ่มสำหรับการประชุมหรือการลงญัตติสำหรับสมาชิกวุฒิสภาที่ได้รับเลือกมาจากสมาชิกกลุ่ม อันเป็นตัวแทนบุคคล
5. ให้กลุ่ม ‘Sangthong Cabinet’ เป็นกลุ่มสำหรับการรวมสมาชิกในคณะรัฐมนตรี และเป็นกลุ่มสำหรับการร่างแผนงาน รวมไปถึงบันทึกการทำงานพร้อมส่งต่อยังคณะรัฐมนตรีชุดถัดไปในอนาคต
6. ให้กลุ่ม ‘Sangthong Court Council’ เป็นกลุ่มสำหรับรวบรวมฐานข้อมูล ทำการรับสมัคร หรือพิจารณาผู้ดำรงตำแหน่งทางตุลาการในศาลยุติธรรมและปกครองทั้งสองชั้นศาล
7. ให้กลุ่ม ‘Sangthong Trial Court’ เป็นกลุ่มสำหรับการพิจารณาและวินิจฉัยของตุลาการในศาลชั้นต้น ให้พิจารณาในเรื่องที่เกิดความขัดแย้งระหว่างสมาชิกและพิจารณาความขัดแย้งทางการปกครอง
8. ให้กลุ่ม ‘Sangthong Supreme Court’ เป็นกลุ่มสำหรับการพิจารณาและวินิจฉัยของตุลาการในศาลสูงสุด ทั้งนี้สามารถให้อุธรณ์จากศาลชั้นต้นมาวินิจฉัยในศาลสูงสุดได้ โดยที่ผลการวินิจฉัยของศาลสูงสุดนั้นจะไม่มีการยื่นอุธรณ์ใด ๆ ได้อีก
9. ให้กลุ่ม ‘Sangthong Political Parties and Candidates’ เป็นกลุ่มรวบรวมฐานข้อมูลผู้สมัครสมาชิกสภาผู้แทนราษฎร สมาชิกวุฒิสภา ฐานข้อมูลพรรคการเมือง การรับสมัครเลือกตั้งสมาชิกทั้งสองสภา
10. ให้กลุ่ม ‘Sangthong Election Commission’ เป็นกลุ่มสำหรับการทำงานของคณะกรรมการการเลือกตั้งในการพิจารณากฎหรือความผิดของผู้สมัครที่เกี่ยวข้องกับการเลือกตั้ง หรือการพิจารณาความผิดในการทำประชามติ
11. ให้กลุ่ม ‘Sangthong Constitutional Court’ เป็นกลุ่มสำหรับการพิจารณา และวินิจฉัยของตุลาการในศาลรัฐธรรมนูญ ให้พิจาณาในความผิดที่เกี่ยวข้องกับรัฐธรรมนูญ โดยทั้งนี้ศาลรัฐธรรมนูญจะไม่วินิจฉัยในข้อขัดแย้งระหว่างสมาชิก หรือข้อขัดแย้งทางการปกครอง
12. ให้กลุ่ม ‘Sangthong Lawyer Commission’ เป็นกลุ่มสำหรับรวบรวมข้อมูล และจัดหาทนายความว่าความให้ในชั้นศาล โดยให้ทนายความศึกษาจากกิจจานุเบกษาของกลุ่มและว่าความแก้ต่างให้แก่ศาลก่อนวันวินิจฉัย เพื่อให้เป็นหลักฐานประกอบการวินิจฉัยของตุลาการ
13. ให้กลุ่ม ‘Sangthong Gazette’ เป็นกลุ่มที่รวบรวมกฎและบัญญัติทั้งหมดไว้ในกิจจานุเบกษา เพื่อให้เป็นคลังแก่สมาชิกทั้งหมด รวมไปถึงบุคคลที่ดำรงตำแหน่งทางการเมือง บุคคลที่ดำรงตำแหน่งทางตุลาการ และบุคคลอื่น ๆ
14. ให้กลุ่ม ‘Sangthong Checker’ เป็นกลุ่มในการตรวจสอบฐานข้อมูลของสมาชิก สำหรับการพิจารณาในการดำรงตำแหน่งทางการเมืองและทางตุลาการ ทั้งนี้จะเป็นกลุ่มเดียวที่สมาชิกไม่สามารถเข้ากลุ่มได้ สามารถทำได้เพียงการกดขออนุมัติเข้ากลุ่ม และให้คงไว้ไม่ต้องยกเลิก เพื่อให้สะดวกแก่การค้นหาและตรวจสอบในภายหลัง

* มาตรา F3: บัญชีของผู้ก่อตั้งผูกโยงกับทุกเพจที่เกี่ยวข้องได้แก่เพจดังต่อไปนี้
	1. ให้เพจ ‘ปรัชญา คำคม – by Sangthong’ เป็นเพจแกนในการจัดการทั้งหมดสำหรับทุกกลุ่ม (https://www.facebook.com/sangthongadmin)
	2. ให้เพจ ‘ประมุขแห่ง The Sanctuary of Sangthong’ เป็นเพจสำหรับประมุขกลุ่ม (https://www.facebook.com/headofsangthong)
	3. ให้เพจ ‘สภาผู้แทนราษฎรแห่งแสงทอง - Sangthong Representatives’ เป็นเพจสำหรับสภาผู้แทนราษฎร (https://www.facebook.com/สภาผู้แทนราษฎรแห่งแสงทอง-Sangthong-Representatives-101147275147924/)
	4. ให้เพจ ‘วุฒิสภาแห่งแสงทอง – Sangthong Senate’ เป็นเพจสำหรับวุฒิสภา (https://www.facebook.com/วุฒิสภาแห่งแสงทอง-Sangthong-Senate-100444431886144/)
	5. ให้เพจ ‘คณะรัฐมนตรีแห่งแสงทอง - Sangthong Cabinet’ เป็นเพจสำหรับคณะรัฐมนตรี (https://www.facebook.com/คณะรัฐมนตรีแห่งแสงทอง-Sangthong-Cabinet-100422448559804)
	6. ให้เพจ ‘ศาลชั้นต้นแห่งแสงทอง - Sangthong Trial Court’ เป็นเพจสำหรับศาลชั้นต้น (https://www.facebook.com/ศาลชั้นต้นแห่งแสงทอง-Sangthong-Trial-Court-100900218505605)
	7. ให้เพจ ‘ศาลสูงสุดแห่งแสงทอง - Sangthong Supreme Court’ เป็นเพจสำหรับศาลสูงสุด (https://www.facebook.com/ศาลสูงสุดแห่งแสงทอง-Sangthong-Supreme-Court-107746017812195)
	8. ให้เพจ ‘คณะกรรมการการเลือกตั้งแห่งแสงทอง - Sangthong Election Commission’ เป็นเพจสำหรับคณะกรรมการการเลือกตั้ง (https://www.facebook.com/คณะกรรมการการเลือกตั้งแห่งแสงทอง-Sangthong-Election-Commission-118095033368195)
	9. ให้เพจ ‘ศาลรัฐธรรมนูญแห่งแสงทอง - Sangthong Constitutional Court’ เป็นเพจสำหรับศาลรัฐธรรมนูญ (https://www.facebook.com/ศาลรัฐธรรมนูญแห่งแสงทอง-Sangthong-Constitutional-Court-108460417673137)
	10. ให้เพจ ‘สำนักทนายความแสงทอง - Sangthong Lawyer Commission’ เป็นเพจสำหรับทนายความ (https://www.facebook.com/สำนักทนายความแสงทอง-Sangthong-Lawyer-Commission-106237754562480)
	11. ให้เพจ ‘แสงทองกิจจานุเบกษา - Sangthong Gazette’ เป็นเพจสำหรับการประกาศกิจจานุเบกษา (https://www.facebook.com/แสงทองกิจจานุเบกษา-Sangthong-Gazette-111032870746233)
	12. ให้เพจ ‘ศูนย์รับเรื่องร้องเรียนแสงทอง - Sangthong Report Center’ เป็นเพจสำหรับการร้องเรียน (https://www.facebook.com/ศูนย์รับเรื่องร้องเรียนแสงทอง-Sangthong-Report-Center-111310127384062)
* มาตรา F4: ให้แฟลตฟอร์มดังต่อไปนี้เป็นพื้นที่เกี่ยวข้องกับกลุ่ม The Sanctuary of Sangthong ทั้งนี้การบริหารและการจัดการให้เป็นไปตามผู้ดูแลของแต่ละแพลตฟอร์ม
	1. Discord:https://discord.gg/ND2sgPA
	2. Line:https://line.me/ti/g2/u5y7wAWizvj3Lng2PZFgEA?utm\_source=invitation&utm\_medium=link\_copy&utm\_campaign=default
	3. Reddit:https://www.reddit.com/r/Sangthong/

## หมวด 7: รัฐสภา G

ให้แต่ละคำมีความหมายดังต่อไปนี้

1. “สภาผู้แทนราษฎร” มีความหมายว่า “ผู้ที่ได้รับเลือกมาดำรงตำแหน่งในสภาล่าง มีลักษณะเป็นตัวแทนจากพรรคหรือกลุ่มการเมืองที่ได้รับเสียงเห็นชอบจากสมาชิก ให้มาเป็นตัวแทนออกเสียงในกลุ่มของตน ทั้งนี้ให้มีการออกกฎ นำเสนอนโยบายออกมาให้เป็นรูปธรรม และให้ส่วนหนึ่งมีหน้าที่ในการบริหารกลุ่ม
2. “วุฒิสภา” มีความหมายว่า “ผู้ที่ได้รับเลือกให้เป็นตัวแทน ไม่ว่าจะโดยอิสระหรือเป็นตัวแทนจากพรรคการเมือง ให้มาดำรงตำแหน่งในสภาบน มีลักษณะในการกลั่นกรองกฎที่สภาผู้แทนราษฎรได้รับการเห็นชอบ และให้ใช้วุฒิภาวะของตนเองที่มีพิจารณาให้ถี่ถ้วนยิ่งขึ้น ในกรณีที่สภาผู้แทนราษฎรนั้นว่างลง ให้วุฒิสภาเป็นผู้บริหารกลุ่มชั่วคราว
3. “รัฐสภา” มีความหมายว่า “สถานที่ซึ่งรวบรวมสมาชิกทั้งสองสภา ใช้สำหรับการประชุมในโอกาสที่สำคัญที่ต้องเรียกสมาชิกทั้งสองสภา เช่นการแก้ไขรัฐธรรมนูญ
4. “ญัตติ” มีความหมายว่า “การเสนอให้ลงคะแนนเสียงในเรื่องหรือหัวข้อหนึ่ง” โดยจะต้องมีสมาชิกสภาผู้แทนราษฎร ไม่น้อยกว่ากึ่งหนึ่ง (9 คน) ลงคะแนน ญัตตินั้นจึงจะผ่านสภาผู้แทนราษฎร และมีสมาชิกวุฒิสภา ไม่น้อยกว่าสองในสาม (7 เสียง) ลงคะแนน ญัตตินั้นจึงจะผ่านวุฒิสภา เว้นแต่ว่าจะเป็นกรณีที่สำคัญเช่นการแก้ไขรัฐธรรมนูญ ต้องให้มีเสียงเห็นชอบจากทั้งสองสภา ไม่น้อยกว่ากึ่งหนึ่งขององค์ประชุมในสภาผู้แทนราษฎรทั้งหมดในขณะนั้น (9 เสียงเห็นชอบ) สำหรับสภาผู้แทนราษฎร และไม่น้อยกว่าสองในสามขององค์ประชุมในวุฒิสภาทั้งหมดในขณะนั้น (7 เสียงเห็นชอบ)
5. “การอภิรายไม่ไว้วางใจ” มีความหมายว่า “การพิจารณาว่าบุคคลที่ตำรงตำแหน่งทางการเมืองนั้นบกพร่องต่อหน้าที่โดยพิจารณาจากพฤติกรรมและหลักฐาน” ทั้งนี้การอภิปรายไม่ไว้วางใจ สามารถกระทำได้ในสภาของตนเอง ข้ามสภา และรวมไปถึงการอภิปรายไม่ไว้วางใจคณะรัฐมนตรี ทั้งนี้จะให้สำเร็จผลต้องให้สภาผู้แทนราษฎรให้การไม่ไว้วางใจเกินกึ่งหนึ่งของจำนวนสมาชิกสภาผู้แทนราษฎรทั้งหมด
6. “ประธานสภาผู้แทนราษฎร” มีความหมายว่า “สมาชิกสภาผู้แทนราษฎรรายหนึ่ง ที่ได้รับเลือกจากมติที่ประชุมของสภาผู้แทนราษฎร ให้ดำรงตำแหน่งเป็นหัวหน้าฝ่ายนิติบัญญัติ มีหน้าที่ในการควบคุมการประชุมและความประพฤติของสมาชิกสภา และมีหน้าที่สิทธิขาดในการดูแลพื้นที่สภาผู้แทนราษฎรให้เหมาะแก่การประชุม
7. “ประธานวุฒิสภา” มีความหมายว่า “สมาชิกวุฒิสภารายหนึ่ง ที่ได้รับเลือกจากมติที่ประชุมของวุฒิสภา ให้ดำรงตำแหน่งเป็นรองหัวหน้าฝ่ายนิติบัญญัติ มีหน้าที่ในการควบคุมการประชุมและความประพฤติของสมาชิกสภา และมีหน้าที่สิทธิขาดในการดูลื้นที่วุฒิสภาให้เหมาะสมแก่การประชุม"
8. “ยุบสภา” มีความหมายว่า “การประกาศให้วาระของสภาผู้แทนราษฎรในสมัยนั้นสิ้นสุดลง ดำเนินการเลือกตั้งสมาชิกสภาผู้แทนราษฎรใหม่ และให้คณะรัฐมนตรีอยู่รักษาการจนถึงวันประกาศผลการเลือกตั้ง ทั้งนี้ให้ญัตติที่ทางวุฒิสภาได้เสนอให้พักไว้ เพื่อให้สภาผู้แทนราษฎรสมัยถัดมาเป็นผู้พิจารณาเห็นชอบให้ตราเป็นกฎหรือไม่”

### ส่วน 1: ข้อบังคับทั่วไป GA

* มาตรา GA1: สมาชิกรัฐสภาทุกคนมาจากกระบวนการเลือกตั้งภายในกลุ่ม ทั้งสมาชิกสภาผู้แทนราษฎร และสมาชิกวุฒิสภา

รัฐสภาจะประชุมร่วมกันหรือแยกกันย่อมเป็นไปตามบทบัญญัติแห่งรัฐธรรมนูญ
สมาชิกจะดำรงตำแหน่งในสภาผู้แทนราษฎรหรือวุฒิสภาพร้อมกันมิได้

* มาตรา GA2:
	1. ประธานสภาผู้แทนราษฎร และ ประธานวุฒิสภา มีอำนาจสูงสุดอย่างเท่าเทียมกันในพื้นที่สภาของตนเอง แต่ในกรณีที่ต้องประชุมร่วมกันทั้งสองสภา ให้ประธานสภาผู้แทนราษฎร เป็นประธานรัฐสภา และให้ประธานวุฒิสภา เป็นรองประธานรัฐสภา
	2. ในกรณีที่ไม่มีประธานสภาผู้แทนราษฎร หรือประธานสภาผู้แทนราษฎรไม่สามารถปฏิบัติหน้าที่ได้ในเงื่อนไขใด ๆ หรือมีการยุบสภาผู้แทนราษฎร ให้ประธานวุฒิสภาปฏิบัติหน้าที่เป็นประธานรัฐสภาแทน
	3. ในกรณีที่ไม่มีประธานวุฒิสภาให้ปฏิบัติหน้าที่แทนประธานรัฐสภาได้ตาม (2) ให้รองประธานสภาผู้แทนราษฎรเป็นผู้ปฏิบัติหน้าที่เป็นประธานรัฐสภาแทน
	4. ในกรณีที่ไม่มีประธานวุฒิสภาให้ปฏิบัติหน้าที่แทนประธานรัฐสภาได้ตาม (2) และ ไม่มีรองประธานสภาผู้แทนราษฎรปฏิบัติหน้าที่ได้ตาม (3) ให้รองประธานวุฒิสภาเป็นผู้ปฏิบัติหน้าที่เป็นประธานรัฐสภาแทน
* มาตรา GA3: ให้ประธานสภาผู้แทนราษฎร และ ประธานวุฒิสภา ปฏิบัติหน้าที่โดยคงไว้ซึ่งความเป็นกลางในการประชุม ให้โอกาสในการทำหน้าที่ผู้แทนสำหรับสมาชิกทั้งปวง เว้นแต่ว่าสมาชิกสภาผู้นั้นละเมิดต่อข้อตกลงการประชุม หรือเป็นกรณีที่ไม่สามารถตกลงกันได้ ให้ประธานทั้งสองสภาเป็นผู้ไกล่เกลี่ย
* มาตรา GA4: ให้สมาชิกสภาทั้งสองกล่าวคำปฏิญาณตนดังต่อไปนี้ก่อนทำหน้าที่
	1. ในกรณีที่เป็นสมาชิกสภาผู้แทนราษฎร

“ข้าพเจ้า (ชื่อผู้ปฏิญาณตน) ขอปฏิญาณตนว่า จะดำรงตำแหน่งเป็นสมาชิกสภาผู้แทนราษฎรด้วยความซื่อสัตย์สุจริต เพื่อประโยชน์ของสมาชิกทั้งมวล และข้าพเจ้า จะพิทักษ์และปฏิบัติตามรัฐธรรมนูญ เพื่อดำรงไว้ซึ่งหลักการตามระบอบประชาธิปไตย และคงไว้ซึ่งอำนาจอธิปไตยแห่ง The Sanctuary of Sangthong”

* 1. ในกรณีที่เป็นสมาชิกวุฒิสภา

“ข้าพเจ้า (ชื่อผู้ปฏิญาณตน) ขอปฏิญาณตนว่า จะดำรงตำแหน่งเป็นสมาชิกวุฒิสภาด้วยความซื่อสัตย์สุจริต เพื่อประโยชน์ของสมาชิกทั้งมวล และข้าพเจ้า จะพิทักษ์และปฏิบัติตามรัฐธรรมนูญ เพื่อดำรงไว้ซึ่งหลักการตามระบอบประชาธิปไตย และคงไว้ซึ่งอำนาจอธิปไตยแห่ง The Sanctuary of Sangthong”

* มาตรา GA5: ให้สมาชิกสภาทั้งสองปฏิบัติตามขั้นตอนดังนี้หลังจากได้เข้ากลุ่มสภาของตน
	1. ในกรณีที่เป็นสมาชิกสภาผู้แทนราษฎร ให้เข้ากลุ่ม ‘Sangthong Representatives’

ให้ตัวแทนจากพรรคการเมืองที่มีจำนวนที่นั่งมากที่สุดในสภาผู้แทนราษฎร เป็นผู้เปิดการประชุมในสองวาระ โดยวาระแรกให้โพสต์เสนอรายชื่อประธานสภาผู้แทนราษฎรพรรคละ 1 รายชื่อ และรายชื่อรองประธานสภาผู้แทนราษฎรพรรคละ 1 รายชื่อ วาระสองให้โพสต์ตั้งโพลคัดเลือกประธานสภาผู้แทนราษฎร และหากได้รายชื่อผู้ที่เป็นประธานสภาผู้แทนราษฎรแล้ว ให้ประมุขเป็นผู้รับรองและยืนยัน จากนั้นจึงให้ประธานสภาผู้แทนราษฎรได้เริ่มทำหน้าที่และให้โพสต์ตั้งโพลเลือกรองประธานสภาผู้แทนราษฎร

* 1. ในกรณีที่เป็นสมาชิกวุฒิสภา ให้เข้ากลุ่ม ‘Sangthong Senate’

ให้ผู้ที่มีคะแนนเสียงรับเลือกมากที่สุด เป็นผู้เปิดการประชุมในหนึ่งวาระ โดยวาระแรกให้โพสต์เสนอรายชื่อประธานวุฒิสภาคนละ 1 รายชื่อ และรายชื่อรองประธานวุฒิสภาคนละ 1 รายชื่อ วาระสองให้โพสต์ตั้งโพลคัดเลือกประธานวุฒิสภา และหากได้รายชื่อผู้ที่เป็นประธานวุฒิสภาแล้ว ให้ประมุขเป็นผู้รับรองและยืนยัน จากนั้นจึงให้ประธานวุฒิสภาได้เริ่มทำหน้าที่และให้โพสต์ตั้งโพลเลือกรองประธานวุฒิสภา

* 1. ให้สมาชิกทั้งสองสภา เข้ากลุ่ม ‘Sangthong Parliament’
* มาตรา GA6: สมาชิกทั้งสองสภามีเอกสิทธิ์ทางการเมืองคุ้มครอง โดยไม่กระทำสิ่งที่ขัดต่อ มาตรา A3
* มาตรา GA7: ความเป็นสมาชิกรัฐสภาขึ้นอยู่กับการเป็นสมาชิกกลุ่มรัฐสภา และสภาของตน ทั้งสภาผู้แทนราษฎร และวุฒิสภา สถานะผดูแลและผู้ควบคุมกลุ่มให้ถือเป็นสิทธิที่พึงได้ตามบทบัญญัติในรัฐธรรมนูญ

### ส่วน 2: สภาผู้แทนราษฎร GB

* มาตรา GB1: กำหนดให้มีสมาชิกสภาผู้แทนราษฎรอยู่ที่ 17 คน มีวาระการดำรงตำแหน่งที่ 3 เดือน ไม่จำกัดวาระ
* มาตรา GB2: ในกรณีที่มีการเลือกตั้งและมีจำนวนสมาชิกสภาผู้แทนราษฎรว่างไม่เกิน 2 ที่นั่ง ให้ว่างไว้
* มาตรา GB3: ในกรณีที่มีการเลือกตั้งและมีจำนวนสมาชิกสภาผู้แทนราษฎรว่างเกิน 2 ที่นั่ง ให้ดำเนินการเลือกตั้งซ่อมภายใน 15 วันโดยใช้รายชื่อเดิม ทั้งนี้สมาชิกสภาผู้แทนราษฎรที่มาจากการเลือกตั้งซ่อม จะดำรงตำแหน่งจนครบวาระตามคนอื่น ๆ
* มาตรา GB4: ในกรณีที่สมาชิกสภาผู้แทนราษฎรว่างลงเนื่องจาก การลาออก การถูกอภิปรายไม่ไว้วางใจการถูกตัดสิทธิ์ผู้ดำรงตำแหน่งทางการเมือง หรือบัญชีไม่สามารถใช้งานได้ ให้ดำเนินการตามกระบวนการนี้
	1. ให้พิจารณาจากบัญชีรายชื่อผู้ลงสมัครรับเลือกตั้งสมาชิกสภาผู้แทนราษฎร และให้แทนด้วยรายชื่อที่คงเหลือของพรรคนั้น
	2. หากพรรคนั้นไม่ได้มีรายชื่อคงเหลือ ให้ดำเนินการข้ามรายชื่อพรรคนั้นไป
	3. ในกรณีที่จำนวนสมาชิกสภาผู้แทนราษฎรว่างไม่เกิน 1 ใน 3 (5 ที่นั่ง) ให้ดำเนินการตามปกติ
	4. ในกรณีที่จำนวนสมาชิกสภาผู้แทนราษฎรว่างเกิน 1 ใน 3 (5 ที่นั่ง) ให้ดำเนินการเลือกตั้งซ่อมภายใน 15 วันโดยใช้รายชื่อเดิม ทั้งนี้สมาชิกสภาผู้แทนราษฎรที่มาจากการเลือกตั้งซ่อม จะดำรงตำแหน่งจนครบวาระตามคนอื่น ๆ
	5. ในกรณีที่ที่จำนวนสมาชิกสภาผู้แทนราษฎรว่างเกิน 1 ใน 3 (5 ที่นั่ง) และไม่สามารถดำเนินการเลือกตั้งซ่อมภายใน 15 วันได้ เนื่องจากจำนวนผู้ลงสมัครสมาชิกสภาผู้แทนราษฎรเหลือไม่เพียงพอ ให้ดำเนินการเพิ่มรายชื่อที่เหลือเป็นสมาชิกสภาผู้แทนราษฎรจนครบทุกรายชื่อ
	6. ในกรณีที่จำนวนสมาชิกสภาผู้แทนราษฎรว่างลงจนถึงกึ่งหนึ่ง (9 ที่นั่ง) ให้ดำเนินการยุบสภาผู้แทนราษฎรและจัดการเลือกตั้งใหม่ในวันแรกของเดือนถัดไป (เช่นยุบสภาวันที่ 9 เมษายน ให้ดำเนินการจัดการเลือกตั้งสมาชิกสภาผู้แทนราษฎรในวันที่ 1 พฤษภาคม)

### ส่วน 3: วุฒิสภา GC

* มาตรา GC1: กำหนดให้มีสมาชิกวุฒิสภาอยู่ที่ 11 คน มีวาระการดำรงตำแหน่งที่ 4 เดือน ไม่จำกัดวาระ และให้มีการเลือกตั้งสมาชิกวุฒิสภาทุก 2 เดือน โดยจะเลือกครั้งละ 5 คน และ 6 คน (ชุด A มี 6 คน ชุด B มี 5 คน)
* มาตรา GC3: ในกรณีที่มีสมาชิกวุฒิสภาว่างลง ให้ดำเนินการแต่งตั้งสมาชิกวุฒิสภาคนใหม่จากอันดับผลคะแนนตอนเลือกตั้งในชุดนั้น โดยให้มีวาระเทียบเท่ากับสมาชิกวุฒิสภาที่มาจากการเลือกตั้งในชุดนั้น
* มาตรา GC4: ในกรณีที่ไม่สามารถทำตามเงื่อนไขตาม มาตรา GC3 ได้แล้ว ให้ปล่อยว่างไว้
* มาตรา GC5: ในกรณีที่มีสมาชิกวุฒิสภาว่างลงชุดละ 2 ที่นั่งขึ้นไป และไม่สามารถทำตามเงื่อนไขตาม มาตรา GC3 ให้ดำเนินการจัดการเลือกตั้งสมาชิกวุฒิสภาใหม่ภายใน 15 วัน โดยให้รายชื่อที่มีผู้รับเลือกมากอยู่ในวาระที่มีระยะเวลาคงเหลือมากกว่า
* มาตรา GC6: ให้ประธานวุฒิสภามีวาระละสองเดือน

### ส่วน 4: ข้อบังคับรัฐสภา (GD)

* มาตรา GD1: หากมีการประชุมร่วมสองสภา ให้ประธานสภาผู้แทนราษฎรเป็นประธานในที่ประชุม และให้ประธานวุฒิสภาเป็นรองประธานในที่ประชุม
* มาตรา GD2: ในกรณีที่ทั้งประธานสภาผู้แทนราษฎรและประธานวุฒิสภาไม่สามารถดำเนินการประชุมได้ ให้รองประธานสภาผู้แทนราษฎรและประธานในที่ประชุม และให้รองประธานวุฒิสภาเป็นรองประธานในที่ประชุมตามลำดับ
* มาตรา GD3: การประชุมร่วมรัฐสภา ให้ประธานสภาผู้แทนราษฎร และประธานวุฒิสภาดำเนินการตกลงกันก่อน เพื่อกำหนดการประชุม
* มาตรา GD4: หากกรรมาธิการได้เสร็จสิ้นภารกิจของแต่ละกรรมาธิการแล้ว ให้ยุบกรรมาธิการ โดยให้สมาชิกในกรรมธิการลงมติยุบกรรมาธิการ
* มาตรา GD5: การประชุมร่วมระหว่างสองสภา ให้จัดการประชุมในกลุ่มสภาแสงทอง
* มาตรา GD6: ทุกการประชุมจำเป็นต้องเก็บบันทึกหลักฐานการประชุม ไว้ให้สมาชิกที่ขาดการประชุมได้รับทราบถึงผลการประชุม และเป็นหลักฐานให้ประชาชนสามารถตรวจสอบได้

## หมวด 8: คณะรัฐมนตรี H

### ส่วน 1: ข้อบังคับทั่วไป HA

* มาตรา HA1: กำหนดให้มีสมาชิกในคณะรัฐมนตรีได้ไม่เกิน 7 คน ทั้งนี้ประกอบด้วยนายกรัฐมนตรี และรัฐมนตรีอีกไม่เกิน 6 คน
* มาตรา HA2: ให้สมาชิกคณะรัฐมนตรีเข้ากลุ่ม ‘Sangthong Cabinet’

### ส่วน 1: นายกรัฐมนตรี HB

* มาตรา HB1: นายกรัฐมนตรีต้องเป็นสมาชิกสภาผู้แทนราษฎร
* มาตรา HB2:
	1. การเลือกนายกรัฐมนตรีให้เป็นความเห็นร่วมกันของสมาชิกสภาผู้แทนราษฎร โดยเลือกจากรายชื่อผู้เสนอของแต่ละพรรคการเมืองในสมัยนั้น
	2. การเลือกนายกรัฐมนตรีให้ใช้ระบบตั้งโพลโดยนำรายชื่อสมาชิกผู้แทนราษฎรที่เป็นตัวแทนนายกรัฐมนตรีของแต่ละพรรคเป็นตัวเลือก
* มาตรา HB3: นายกรัฐมนตรีมีวาระในการดำรงตำแหน่งที่ 3 เดือนเท่ากับสภาผู้แทนราษฎร และไม่มีข้อห้ามจำกัดวาระการดำรงตำแหน่งของนายกรัฐมนตรี
* มาตรา HB4: นายกรัฐมนตรีจะต้องให้การปฏิญาณตนดังนี้ และเมื่อปฏิญาณตนสำเร็จให้ถือว่าสามารถปฏิบัติหน้าที่ได้ และให้ประมุขกลุ่มเป็นผู้แต่งตั้งนายกรัฐมนตรี

 “ข้าพเจ้า (ชื่อผู้ปฏิญาณตน) ขอปฏิญาณตนว่า จะดำรงตำแหน่งเป็นนายกรัฐมนตรีด้วยความซื่อสัตย์สุจริต เพื่อประโยชน์ของสมาชิกทั้งมวล และข้าพเจ้า จะพิทักษ์และปฏิบัติตามรัฐธรรมนูญ เพื่อดำรงไว้ซึ่งหลักการตามระบอบประชาธิปไตย และคงไว้ซึ่งอำนาจอธิปไตยแห่ง The Sanctuary of Sangthong”

* มาตรา HB5: หลังจากปฏิญาณตนแล้ว ให้นายกรัฐมนตรีออกแถลงการณ์นำเสนอแนวนโยบายของตนและคณะรัฐมนตรีทั้งหมด แจ้งให้สภาผู้แทนราษฎรและสมาชิกกลุ่มได้ทราบ
* มาตรา HB6: หากนายกรัฐมนตรีติดกิจธุระใด ๆ ที่อาจส่งผลต่อการปฏิบัติหน้าที่ ให้แต่งตั้งรักษาการนายกรัฐมนตรีจากรายชื่อรัฐมนตรีที่มีอยู่ทั้งหมด โดยมีอำนาจเสมือนเป็นนายกรัฐมนตรี โดยมีวาระจนถึงนายกรัฐมนตรียกเลิกตำแหน่งรักษาการนายกรัฐมนตรี
* มาตรา HB7: หากการยื่นอภิปรายไม่ไว้วางใจเป็นผลให้นายกรัฐมนตรีต้องออกจากตำแหน่ง ให้ดำเนินการเลือกนายกรัฐมนตรีจากรายชื่อที่เสนอที่อยู่ในบัญชีผู้สมัครเลือกตั้งสมาชิกสภาผู้แทนราษฎรในสมัยนั้น ภายใน 7 วัน และให้อยู่จนครบวาระตามปกติ
* มาตรา HB8: หากนายกรัฐมนตรีลาออก ให้แจ้งแก่สภาผู้แทนราษฎร และให้ดำเนินการเลือกนายกรัฐมนตรีใหม่โดยใช้รายชื่อที่เสนอในอยู่ในบัญชีผู้สมัครเลือกตั้งสมาชิกสภาผู้แทนราษฎรในสมัยนั้น ภายใน 7 วัน และให้อยู่ครบวาระตามปกติ
* มาตรา HB9: นายกรัฐมนตรีถือเป็นหัวหน้ารัฐบาลและเป็นประมุขฝ่ายบริหาร และนายกรัฐมนตรีสามารถดำรงตำแหน่งเป็นรัฐมนตรีว่าการกระทรวงควบได้
* มาตรา HB10: นายกรัฐมนตรีมีหน้าที่เป็นผู้นำและรักษาความสงบเรียบร้อยภายใต้กฎหมายที่บัญญัติขึ้นมา ทั้งนี้จะต้องบริหารกลุ่มให้ได้ตามแนวนโยบายที่ได้ตกลงกันไว้
* มาตรา HB11: นายกรัฐมนตรีสามารถประกาศสถานการณ์ฉุกเฉินได้ ในกรณีมีสถานการณ์บางอย่างที่อาจส่งผลต่อความมั่นคงต่อกลุ่ม
* มาตรา HB12: ให้คำสั่งฉุกเฉินของนายกรัฐมนตรีเรียกว่า ‘รัฐกำหนด’

### ส่วน 3: รัฐมนตรี HC

* มาตรา HC1: ให้มีรายชื่อผู้ดำรงตำแหน่งเป็นรัฐมนตรีและโฆษกได้ไม่เกิน 6 คน
* มาตรา HC2: กำหนดให้มีรัฐมนตรีที่มาจากสภาผู้แทนราษฎรไม่น้อยกว่า 3 คน ทั้งนี้สามารถแต่งตั้งผู้ที่มีความสามารถในด้านนั้น ๆ มาดำรงตำแหน่งเป็นรัฐมนตรีได้ โดยที่ผู้นั้นไม่ได้ดำรงตำแหน่งทั้งทางการเมือง หรือทางตุลาการใด ๆ
* มาตรา HC3: รัฐมนตรีมีวาระในการดำรงตำแหน่งที่ 3 เดือนเท่ากับสภาผู้แทนราษฎร และไม่มีข้อห้ามจำกัดวาระการดำรงตำแหน่งของรัฐมนตรี
* มาตรา HC4: รัฐมนตรีจะต้องให้การปฏิญาณตนดังนี้ และเมื่อปฏิญาณตนสำเร็จให้ถือว่าสามารถปฏิบัติหน้าที่ได้ และให้นายกรัฐมนตรีเป็นผู้แต่งตั้งรัฐมนตรี

 “ข้าพเจ้า (ชื่อผู้ปฏิญาณตน) ขอปฏิญาณตนว่า จะดำรงตำแหน่งเป็นรัฐมนตรี (ว่าการกระทรวง) หรือ โฆษกรัฐบาล ด้วยความซื่อสัตย์สุจริต เพื่อประโยชน์ของสมาชิกทั้งมวล และข้าพเจ้า จะพิทักษ์และปฏิบัติตามรัฐธรรมนูญ เพื่อดำรงไว้ซึ่งหลักการตามระบอบประชาธิปไตย และคงไว้ซึ่งอำนาจอธิปไตยแห่ง The Sanctuary of Sangthong”

* มาตรา HC5: หากการยื่นอภิปรายไม่ไว้วางใจเป็นผลให้รัฐมนตรีต้องออกจากตำแหน่ง ให้ดำเนินการเลือกรัฐมนตรีภายใน 7 วัน และให้อยู่จนครบวาระตามปกติ
* มาตรา HC6: นายกรัฐมนตรีลาออก ให้แจ้งแก่นายกรัฐมนตรีและให้ดำเนินการเลือกรัฐมนตรีใหม่ภายใน 7 วัน และให้อยู่ครบวาระตามปกติ
* มาตรา HC7: กำหนดให้มีกระทรวงตามที่จัดตั้งไว้ดังนี้
	1. กระทรวงกิจการภายใน
	2. กระทรวงความมั่นคงภายใน
	3. กระทรวงการต่างประเทศ
	4. กระทรวงศึกษาธิการ
	5. กระทรวงสันทนาการ
	6. โฆษกรัฐบาล
* มาตรา HC8: รัฐมนตรีหนึ่งคนสามารถดำรงตำแหน่งได้มากกว่าหนึ่งกระทรวง หากเห็นว่าไม่ได้ส่งผลกระทบต่อการปฏิบัติหน้าที่ของตน
* มาตรา HC9: การตั้งรองนายกรัฐมนตรีสามารถทำได้เพื่อกระจายการบริหาร แต่ทั้งนี้จะต้องเป็นไปตาม มาตรา HC1 และสามารถตั้งรองนายกรัฐมนตรีได้มากกว่า 1 คน

## หมวด 9: ตุลาการ I

ให้แต่ละคำมีความหมายดังนี้

1. “ตุลาการ” หมายถึง “ผู้ดำรงตำแหน่งเป็นผู้พิจารณาคดีความ”
2. “ศาลชั้นต้น” หมายถึง “ศาลชั้นแรกในการพิจารณาคดีความ ทุกคดีความจะต้องพิจารณาที่ศาลชั้นนี้ก่อน”
3. “ศาลสูงสุด” หมายถึง “ศาลชั้นสูงสุดในการพิจารณาคดีความ การตัดสินคดีความในศาลชั้นนี้ถือเป็นที่สิ้นสุด”
4. “ความขัดแย้งระหว่างสมาชิก” หมายถึง “กรณีเกิดข้อพิพาทใด ๆ ที่ไม่ได้ขัดต่อ มาตรา A3 ให้สมาชิกร้องเรียนได้ที่ศาล”
5. “ความขัดแย้งกับหน่วยงานบริหารกลุ่ม” หมายถึง “กรณีที่เกิดข้อพิพาทใด ๆ กับคณะผู้ดูแลกลุ่ม ในการลบโพสต์หรือคอมเมนต์ไม่ชอบด้วยกฎ หรือเห็นแย้งว่าไม่ได้มีความผิดตาม มาตรา A3 ให้สมาชิกร้องเรียนได้ที่ศาล”
6. “โจทก์” หมายถึง “ผู้ยื่นฟ้องต่อศาล”
7. “จำเลย” หมายถึง “ผู้ถูกยื่นฟ้องในศาล”
8. “การวินิจฉัย” หมายถึง “การประชุมของตุลาการในการพิจารณาคดีว่ามีการตัดสินอย่างไร ว่าจำเลยเป็นฝ่ายผิดหรือไม่”
9. “คำวินิจฉัย” หมายถึง “การสรุปการวินิจฉัยโดยมีการอธิบายเหตุการณ์เบื้องต้น หลักฐานทางฝ่ายโจทก์ หลักฐานฝ่ายจำเลย การพิจารณา และผลการตัดสิน”
10. “ยกฟ้อง” หมายถึง “การที่ตุลาการได้วินิจฉัยว่าคดีนี้ไม่มีมูลเหตุมากพอให้แก่การพิจารณา”
11. “ถอนฟ้อง” หมายถึง “การที่โจทก์เป็นฝ่ายยกเลิกการฟ้อง”
12. “ระบบกล่าวหา” หมายถึง “รูปแบบการพิจารณาคดีโดยที่ตุลาการไม่เข้าไปยุ่งเกี่ยว ไม่ซักไซ้หลักฐาน ให้โจทก์และจำเลยเป็นฝ่ายหาหลักฐานมาเอง การที่นำหลักฐานมาไม่ครบจนไม่สามารถพิจารณาคดีได้ภายในวันที่มีการวินิจฉัย ให้ยกเป็นประโยชน์ของอีกฝ่าย”
13. “ระบบไต่สวน” หมายถึง “รูปแบบการพิจารณาคดีโดยที่ตุลาการมีอำนาจในการเข้าไปตรวจสอบประวัติกิจกรรมของคณะผู้ดูแลได้ทั้งหมด และตรวจสอบโดยการคืนค่าสถานะโพสต์หรือคอมเมนต์โดยชั่วคราวเพื่อนำมาพิจารณา และมีอำนาจในการรวบรวมหลักฐานจากทั้งฝ่ายโจทก์และฝ่ายจำเลยมาให้ได้มากที่สุด”
14. “ประมวลกฎหมายอาญา” หมายถึง “หนังสือหรือเอกสารที่แสดงถึงขอบข่ายการกระทำความผิด และมีขอบข่ายการลงโทษโดยมีโทษตามที่ได้ระบุไว้”

### ส่วน 1: ข้อบังคับทั่วไป IA

* มาตรา IA1: กำหนดให้มีตุลาการทั้งหมด 2 ชั้นศาล ได้แก่ ศาลชั้นต้น และศาลสูงสุด
* มาตรา IA2: กำหนดให้มีตุลาการทั้งหมด ชั้นศาลละ 7 คน
* มาตรา IA3: ให้ประธานตุลาการสูงสุดเป็นประมุขฝ่ายตุลาการโดยตำแหน่ง
* มาตรา IA4: การวินิจฉัยให้แบ่งเป็นสองส่วน อันได้แก่ พิจารณาคดีตามความขัดแย้งระหว่างสมาชิก และการพิจารณาคดีตามความขัดแย้งกับคณะผู้ดูแลกลุ่ม
* มาตรา IA5: การวินิจฉัยตามความขัดแย้งระหว่างสมาชิก ให้ตุลาการใช้ระบบกล่าวหา
* มาตรา IA6: การวินิจฉัยตามความขัดแย้งกับหน่วยงานบริหารกลุ่ม ให้ตุลาการใช้ระบบไต่สวน

### ส่วน 2: ศาลชั้นต้น IB

* มาตรา IB1: ให้เป็นไปตามบทเฉพาะกาล มาตรา P3

### ส่วน 3: ศาลสูงสุด IC

* มาตรา IC1: ให้เป็นไปตามบทเฉพาะกาล มาตรา P4

## หมวด 10: การจัดการเลือกตั้ง J

### ส่วน 1: ข้อบังคับทั่วไป JA

* มาตรา JA1: ให้เป็นไปตาม รัฐบัญญัติประกอบรัฐธรรมนูญเกี่ยวกับการเลือกตั้งสมาชิกสภาผู้แทนราษฎร และสมาชิกวุฒิสภา และให้เป็นไปตาม รัฐบัญญัติประกอบรัฐธรรมนูญเกี่ยวกับกฎ วิธี กติกาการเลือกตั้ง และการคำนวณที่นั่งในสภาผู้แทนราษฎร

### ส่วน 2: การเลือกตั้งสมาชิกสภาผู้แทนราษฎร JB

* มาตรา JB1: ให้เป็นไปตาม รัฐบัญญัติประกอบรัฐธรรมนูญเกี่ยวกับการเลือกตั้งสมาชิกสภาผู้แทนราษฎร และสมาชิกวุฒิสภา และให้เป็นไปตาม รัฐบัญญัติประกอบรัฐธรรมนูญเกี่ยวกับกฎ วิธี กติกาการเลือกตั้ง และการคำนวณที่นั่งในสภาผู้แทนราษฎร

### ส่วน 3: การเลือกตั้งสมาชิกวุฒิสภา JC

* มาตรา JC1: ให้เป็นไปตาม รัฐบัญญัติประกอบรัฐธรรมนูญเกี่ยวกับการเลือกตั้งสมาชิกสภาผู้แทนราษฎร และสมาชิกวุฒิสภา และให้เป็นไปตาม รัฐบัญญัติประกอบรัฐธรรมนูญเกี่ยวกับกฎ วิธี กติกาการเลือกตั้ง และการคำนวณที่นั่งในสภาผู้แทนราษฎร

## หมวด 11: ศาลรัฐธรรมนูญ K

* มาตรา K1: กำหนดให้ศาลรัฐธรรมนูญมีองค์ประชุมตุลาการทั้งหมด 9 คน อันได้แก่ ประธานศาลรัฐธรรมนูญ และ ตุลาการอีก 8 คน
* มาตรา K2: ให้ประธานตุลาการศาลรัฐธรรมนูญเป็นผู้ผดุงความถูกต้องของรัฐธรรมนูญโดยตำแหน่ง
* มาตรา K3: ให้ศาลรัฐธรรมนูญวินิจฉัยในเรื่องที่มีความเกี่ยวข้องกับรัฐธรรมนูญ ปัญหาการตีความต่างกันระหว่างแต่ละหน่วยงาน โดยที่คำวินิจฉัยของศาลรัฐธรรมนูญถือเป็นที่สิ้นสุด และมีผลผูกพันกับทุกองค์กร
* มาตรา K4: การคัดเลือกตุลาการศาลรัฐธรรมนูญให้แบ่งที่มาเป็น 3 ส่วน ได้แก่
	1. 3 คน มาจากการเสนอชื่อของสมาชิกสภาผู้แทนราษฎร
	2. 3 คน มาจากการเสนอชื่อของสมาชิกวุฒิสภา
	3. 3 คน มาจากการเสนอชื่อร่วมกันของฝ่ายตุลาการ
* มาตรา K5: ให้ประธานตุลาการศาลรัฐธรรมนูญมาจากการคัดเลือกของตุลาการศาลรัฐธรรมนูญ
* มาตรา K6: ให้เป็นไปตามบทเฉพาะกาล มาตรา P5

## หมวด 12: การขัดกันแห่งผลประโยชน์ L

* มาตรา L1: ห้ามลาออกจากตำแหน่งใดเพื่อไปอยู่ในตำแหน่งอื่น
* มาตรา L2: บุคลากรทางฝ่ายการเมืองและฝ่ายตุลาการจะต้องแยกกัน หากเป็นบุคคลในทางการเมืองต้องว่างเว้นตำแหน่งทางการเมือง และไม่ได้ลงสมัครรับเลือกตั้งมาไม่น้อยกว่า 1 สมัย เสียก่อนจึงจะทำหน้าที่ในทางตุลาการได้ และในทางกลับกัน บุคคลในทางตุลาการต้องว่างเว้นตำแหน่งทางตุลาการมาไม่น้อยกว่า 1 สมัยเสียก่อนจึงจะลงสมัครรับเลือกตั้งได้
* มาตรา L3: ประมุขกลุ่มจะต้องไม่สังกัดพรรคการเมืองใด ๆ และหากเป็นบุคคลที่เคยดำรงตำแหน่งทางการเมืองหรือทางตุลาการ ให้ว่างเว้นไม่น้อยกว่า 1 สมัย เสียก่อน

## หมวด 13: การรับสมาชิกเข้าสหพันธ์ M

* มาตรา M1: ให้เป็นไปตามบทเฉพาะกาล มาตรา P6

## หมวด 14: สมาชิกแห่งองค์การสหประชาชาติ N

* มาตรา N1: กลุ่ม The Sanctuary of Sangthong ถือเป็นหนึ่งในสมาชิกขององค์การสหประชาติแห่งแซงชัวรี่ (The United Nations of Sanctuary)
* มาตรา N2: ตามกฎบัตรสหประชาชาติ สมาชิกจะไม่สามารถมีกองกำลังที่มีลักษณะเป็น ‘ทหาร’ ที่ออกปฏิบัติการเชิงรุกได้ เนื่องจากป้องกันความขัดแย้งระหว่างสมาชิกในองค์การสหประชาชาติ
* มาตรา N3: ให้นายกรัฐมนตรี เป็นตัวแทนของกลุ่มในการเข้าร่วมประชุมขององค์การสหประชาชาติ และให้เป็นบุคลากรในภาคีความมั่นคงของสหประชาชาติโดยตำแหน่ง
* มาตรา N4: ให้รัฐมนตรีว่าการกระทรวงการต่างประเทศ เป็นเอกอัครทูตของกลุ่มประจำองค์การสหประชาชาติ
* มาตรา N5: เนื่องจากกลุ่ม The Sanctuary of Sangthong เป็นหนึ่งในผู้ก่อตั้งองค์การสหประชาชาติ การลงมติถอดถอนออกจากการเป็นสมาชิกจึงไม่สามารถทำได้
* มาตรา N6: การลับไล่เพจสหประชาชาติหากไม่ได้มีเหตุผลตามสมควร ถือว่าเป็นการประกาศสงคราม

## หมวด 15: การแก้ไขรัฐธรรมนูญ O

ในกรณีที่ต้องการแก้ไขรัฐธรรมนูญ ให้เปลี่ยนแปลงไปจากเดิม นอกเหนือจากสิ่งที่กำหนดไว้ในบทเฉพาะกาลของแต่ละมาตรา ให้ดำเนินการตามนี้เท่านั้น

* มาตรา O1: การเสนอแก้ไขรัฐธรรมนูญ ในขั้นตอนแรก คือ การจัดทำร่างรัฐธรรมนูญฉบับแก้ไขเพิ่มเติมและการเสนอต่อรัฐสภา โดยผู้มีสิทธิเสนอ ได้แก่
	1. คณะรัฐมนตรี
	2. สมาชิกสภาผู้แทนราษฎร
	3. สมาชิกวุฒิสภา
	4. สมาชิกกลุ่มไม่น้อยกว่าหนึ่งในสิบในช่วงเวลานั้น
* มาตรา O2: การพิจารณาของรัฐสภา เมื่อมีผู้เสนอร่างรัฐธรรมนูญเข้าสู่รัฐสภาแล้ว ให้สภาผู้แทนราษฎรประชุมร่วมกับวุฒิสภา แบ่งเป็นสามวาระ ได้แก่
	1. วาระแรก ขั้นรับหลักการ ตั้งญัตติโดยให้มีผลทำให้สมาชิกรัฐสภาทุกคนเข้าห้องแชทข้อความ ตั้งเป็นคณะกรรมาธิการศึกษาการแก้ไขรัฐธรรมนูญ ทั้งนี้จะต้องให้สมาชิกสภาผู้แทนราษฎรไม่น้อยกว่ากึ่งหนึ่งเห็นชอบ (9 เสียง) และให้สมาชิกวุฒิสภาไม่น้อยกว่ากึ่งหนึ่งให้การเห็นชอบ (6 เสียง) เมื่อสมาชิกรัฐสภาให้การเห็นชอบ จึงเข้าสู่วาระถัดไป
	2. วาระสอง ขั้นพิจารณาภายในหมวด หรือขั้นตั้งคณะกรรมาธิการ ทำได้โดยให้ตั้งอนุกรรมาธิการ ประกอบด้วยสมาชิกสภาผู้แทนราษฎรไม่น้อยกว่า 3 คน และประกอบด้วยสมาชิกวุฒิสภาไม่น้อยกว่า 2 คน ทั้งนี้สมาชิกรัฐสภาจะเป็นสมาชิกอนุกรรมาธิการซ้ำซ้อนไม่ได้ หากการลงคะแนนภายในอนุกรรมาธิการนั้นเห็นชอบให้แก้ไขรัฐธรรมนูญภายในหมวดนั้นจดครบ จึงเข้าสู่วาระถัดไป
	3. วาระสาม ขั้นสุดท้าย หรือขั้นลงมติเห็นชอบผ่านการแก้ไขรัฐธรรมนูญ ทำได้โดยการให้เรียบเรียงรัฐธรรมนูญที่แก้มาทั้งหมดให้เข้าเป็นรูปแบบไฟล์ PDF และแจกจ่ายให้สมาชิกรัฐสภาได้อ่าน เพื่อทำการลงญัตติเห็นชอบการแก้รัฐธรรมนูญให้เป็นฉบับใหม่ใน 7 วันหลังจากได้มีการแจกจ่ายไฟล์เป็นที่เรียบร้อยแล้ว ให้ดำเนินการตาม มาตรา A9
* มาตรา O3: การประกาศใช้รัฐธรรมนูญ เมื่อได้รับความเห็นชอบจากรัฐสภาแล้ว หรือได้รับการเห็นชอบด้วยการลงประชามติ ให้นายกรัฐมนตรีเสนอให้แก่ประมุขเพื่อประกาศใช้เป็นรัฐธรรมนูญฉบับใหม่ และให้ประกาศใช้เมื่อประมุขให้การรับรอง

## หมวด 16: บทเฉพาะกาล P

* มาตรา P1: ให้วุฒิสภาที่มาจากการเลือกตั้งในวันที่ 15 ธันวาคม 2563 แบ่งเป็นสองชุด ได้แก่ ชุดแรก จำนวน 6 คน และชุดที่สอง จำนวน 5 คน แบ่งจากลำดับคะแนนเลือกตั้งที่ได้ โดยให้ 6 คนแรกอยู่ในชุดแรก และให้ 5 คนหลังอยู่ในชุดที่สอง
* มาตรา P2: ให้วุฒิสภาชุดแรกมีวาระละ 4 เดือนตามปกติ และให้วุฒิสภาชุดที่สองมีวาระ 2 เดือน สำหรับการมีวุฒิสภาในสมัยแรก เพื่อให้เกิดการเลือกตังสมาชิกวุฒิสภาทุก 2 เดือน และให้การทำงานของวุฒิสภาสามารถดำเนินต่อไปได้อย่างราบรื่น
* มาตรา P3: ให้รัฐสภาเป็นผู้เขียนรัฐธรรมนูญในส่วนนี้เพื่อกำหนดเงื่อนไขเกี่ยวกับศาลชั้นต้น
* มาตรา P4: ให้รัฐสภาเป็นผู้เขียนรัฐธรรมนูญในส่วนนี้เพื่อกำหนดเงื่อนไขเกี่ยวกับศาลสูงสุด
* มาตรา P5: ให้รัฐสภาเป็นผู้เขียนรัฐธรรมนูญในส่วนนี้เพื่อกำหนดเงื่อนไขเกี่ยวกับศาลรัฐธรรมนูญ
* มาตรา P6: ให้รัฐสภาเป็นผู้เขียนรัฐธรรมนูญในส่วนนี้เพื่อกำหนดเงื่อนไขเกี่ยวกับการรับสมาชิกเข้าสหพันธ์

## หมวด 17: อนุกรมวิธาน Q

* มาตรา R1: ให้เขียนรหัสกิจจานุเบกษาสำหรับรัฐธรรมนูญด้วยเลข ‘ศูนย์’ (0) เท่านั้น ในกรณีที่มีการประกาศใช้รัฐธรรมนูญฉบับใหม่ ให้ดำเนินการใส่เลชอารบิกต่อท้าย และในกรณีที่มีการแก้ไขรัฐธรรมนูญเป็นรายมาตรา ให้ดำเนินการใส่เลขอารบิกต่อท้ายหลังจากเลขฉบับ

 ตัวอย่าง:
 รัฐธรรมนูญแห่งแสงทองที่สอง ฉบับที่สี่ การแก้ไขครั้งที่สอง
 0-4-2 แสงทองกิจจานุเบกษา

* มาตรา R2: ให้เขียนรหัสกิจจานุเบกษาสำหรับรัฐบัญญัติประกอบรัฐธรรมนูญด้วยเลขโรมัน (I, II, III, …)เท่านั้น ในกรณีที่มีการประกาศใช้รัฐบัญญัติประกอบรัฐธรรมนูญฉบับใหม่ ให้ดำเนินการใส่เลขอารบิกต่อท้าย และในกรณีที่มีการแก้ไขรัฐบัญญัติประกอบรัฐธรรมนูญเป็นรายมาตรา ให้ดำเนินการใส่เลขอารบิกต่อท้ายหลังจากเลขฉบับ

 ตัวอย่าง:
 รัฐบัญญัติประกอบรัฐธรรมนูญเกี่ยวกับที่มา และการวินิจฉัยคดีของศาลรัฐธรรมนูญ
 V แสงทองกิจจานุเบกษา

* มาตรา R3: ให้เขียนรหัสกิจจานุเบกษาสำหรับรัฐบัญญัติด้วยเลขอารบิกสามหลัก ตามลำดับรัฐบัญญัติที่ได้ประกาศ ในกรณีที่มีการแก้ไขเนื้อหาทั้งฉบับ ให้ดำเนินการใส่เลขอารบิกต่อท้าย และในกรณีที่มีการแก้ไขรัฐบัญญัติเป็นรายมาตรา ให้ดำเนินการใส่เลขอารบิกต่อท้ายเลขฉบับ หากมีการยกเลิกการใช้รัฐบัญญัติฉบับนั้น ให้ปล่อยเลขนั้นว่างลงโดยไม่ให้บัญญัติในอนาคตใช้เลขซ้ำ

 ตัวอย่าง:
 รัฐบัญญัติ\_\_\_ แก้ไขครั้งที่สี่
 103-0-4 แสงทองกิจจานุเบกษา

* มาตรา R4: ให้เขียนรหัสกิจจานุเบกษาสำหรับรัฐกำหนดด้วยเลขอารบิกสี่หลัก ตามลำดับรัฐกำหนดที่ได้ประกาศ ทั้งนี้ให้ใช้เลขจำนวนเต็มสิบ ในกรณีที่มีการแก้ไขเนื้อหาทั้งฉบับ ให้ดำเนินการใส่เลขอารบิกต่อท้าย และในกรณีที่มีการแก้ไขรัฐกำหนดเป็นรายมาตรา ให้ดำเนินการใส่เลขอารบิกต่อท้ายเลขฉบับ หากมีการยกเลิกการใช้รัฐกำหนดฉบับนั้น ให้ปล่อยเลขนั้นว่างลงโดยไม่ให้บัญญัติในอนาคตใช้เลขซ้ำ

 ตัวอย่าง:
 รัฐกำหนด\_\_\_ ฉบับที่สอง แก้ไขครั้งที่สาม
 1010-2-3 แสงทองกิจจานุเบกษา

* มาตรา R5: ลำดับศักดิ์กฎหมาย กฎหมายชั้นที่ต่ำกว่าจะขัดต่อกฎหมายชั้นที่สูงกว่าไม่ได้
	1. รัฐธรรมนูญ
	2. รัฐบัญญัติประกอบรัฐธรรมนูญ
	3. รัฐบัญญัติ
	4. รัฐกำหนด
	5. ประกาศ

Sangthong Sawangrarom
ผู้ประกาศใช้